Elak krisis makanan; MAFI sedia langkah penambahbaikan

(Demontrasi menerbangkan 'Drone DJI Agras T30' pada perasmian Program SMART Sawah Berskala Besar (SBB)/BERNAMA)

PERMATANG PAUH, 17 Mei - Kementerian Pertanian dan Industri Makanan telah bersedia dengan beberapa langkah serta penambahbaikan bagi mengelak krisis makanan, pada masa depan. Menteri, Datuk Seri Dr. Ronald Kiandee menjelaskan, peruntukan khas yang boleh diguna pakai bagi menampung sedikit kerugian yang dialami pesawah terlibat juga telah disediakan kementerian.

“Begitu juga dengan langkah-langkah ke hadapan yang kita ambil seperti mengenal pasti varieti-varieti (tanaman padi baharu) yang tahan terhadap perubahan cuaca dan ini merupakan kajian serta penambahbaikan yang diambil oleh pihak kementerian ketika ini,”

(Datuk Seri Dr Ronald Kiandee ketika sidang media selepas merasmikan Program SMART SBB dan sesi menandatangani Memorandum Persefahaman (MoU) antara Kerajaan dan Syarikat Peneraju di Pulau Pinang/BERNAMA)

"Penambahbaikan langkah  akan diambil oleh pihak IPB bahagian padi beras negara untuk mengurangkan kesan kemarau dan banjir pada pesawah pesawah penanam penanam padi negara begitu juga langkah ke hadapan adalah untuk mengenalpasti  'variety' yang lebih tahan terhadap perubahan perubahan cuaca," Kata Dr. Ronald selepas merasmikan Program Smart Sawah berskala besar (Smart SBB) dan sesi menandatangani memorandum MOU antara kerajaan dan syarikat peneraju Pulau Pinang di sini.Jelasnya, kesan terhadap konflik atau krisis berkaitan makanan ini bukan sahaja dirasai Malaysia, tetapi hampir semua negara berdepan isu kekurangan makanan ketika ini. Menurutnya, kesan terhadap konflik atau krisis berkaitan makanan ini bukan sahaja dirasai oleh rakyat di negara ini, bahkan juga hampir semua negara turut berdepan dengan isu kekurangan bekalan serta peningkatan kos pengangkutan serta pengeluaran yang menjurus ke arah konflik tersebut.“Tentu sekali kita mengambil beberapa langkah untuk mengurangkan kesan itu (kekurangan bekalan dan kenaikan harga barang) kepada rakyat Malaysia.“Bekalan ayam contohnya, kita meletakkan harga siling sebanyak RM8.90, namun, dalam keadaan sedemikian juga, kita terpaksa mengeluarkan subsidi bagi menampung kos pengeluaran yang ditanggung oleh pihak industri,” katanya.


Pemberian Paxlovid kepada pesakit COVID-19 diperluas

PUTRAJAYA, 17 Mei - Kementerian Kesihatan (KKM) akan meningkatkan pemberian ubat antiviral bagi rawatan COVID-19, Paxlovid keluaran Pfizer kepada pusat perubatan, klinik swasta dan hospital pengajar dalam masa terdekat.Ia bagi membolehkan penggunaannya diperluas selain daripada hospital dan klinik kesihatan awam ketika ini."Jadi laporan yang kita dapat walaupun masih lagi tengah kumpul, laporan yang kita telah dapat semua yang kita bagi Paxlovid ini dia telah sembuh dan pulih daripada COVID-19. Setakat ini ubat ini sangat berkesanlah," kata Menteri Kesihatan, Khairy Jamaluddin ketika ditemui di majlis sambutan Hari Raya Aidilfitri kementeriannya di sini.

(Khairy Jamaluddin ketika ditemu bual wartawan pada Majlis Sambutan Hari Raya Aidilfitri Kementerian Kesihatan, Putrajaya)

Setakat semalam, KKM sudah memberikan Paxlovid kepada seramai 405 pesakit COVID-19 yang terdiri daripada kelompok golongan berisiko tinggi.Pemberian ubat tersebut akan terus dipertingkat dan diperluas selepas ini kepada kumpulan pesakit yang lain.


PM hadir Rumah Terbuka Hari Raya Aidilfitri Kementerian Kewangan hari ini

(Datuk Seri Ismail Sabri Yaakob (tengah) ketika hadir pada Majlis Sambutan Hari Raya Aidilfiitri Dan Hari Terbuka Kementerian Kewangan 2022/BERNAMA)

PUTRAJAYA, 17 Mei - Perdana Menteri Datuk Seri Ismail Sabri Yaakob hadir ke Majlis Rumah Terbuka Hari Raya Aidilfitri Kementerian Kewangan di sini hari ini. Ketibaan Perdana Menteri yang lengkap berbaju Melayu berwarna merah pada sekitar pukul 12 tengah hari disambut Menteri Kewangan, Tengku Datuk Seri Zafrul Abdul Aziz.

(Datuk Seri Ismail Sabri Yaakob (tengah) bersama Menteri Kewangan Tengku Datuk Seri Zafrul Tengku Abdul Aziz (dua, kanan) pada Majlis Sambutan Hari Raya Aidilfiitri Dan Hari Terbuka Kementerian Kewangan 2022 di Kompleks Kementerian Kewangan/BERNAMA)

Turut hadir, Menteri Kanan Pertahanan Datuk Seri Hishammuddin Tun Hussein dan Yang Dipertua Dewan Negara Tan Sri Dr Rais Yatim.Majlis itu dihadiri kira-kira tujuh ribu tetamu.


Loji sembelihan TFI Australia : JAKIM panggil PPIM bantu kesan saksi

PUTRAJAYA, 17 Mei- Jabatan Kemajuan Islam Malaysia (JAKIM) meminta Persatuan Pengguna Islam Malaysia (PPIM ) tampil membantu siasatan berkaitan dakwaan loji sembelihan Thomas Foods International, (TFI) Lobethal, Australia tidak mematuhi keperluan standard dan prosedur halal Malaysia. Menteri di Jabatan Perdana Menteri (Hal Ehwal Agama), Datuk Idris Ahmad memberitahu ini berikutan individu yang sebelum ini bekerjasama dengan PPIM bagi mendedahkan perkara tersebut yang dikenali sebagai 'The Hood Man' (Abdullah), tidak dapat dikesan. "Yang kita mintak supaya individu yang dedahkan tadi muncul ke depan dengan kita tak nak ' third person' , kita tak perlu takut benda ni. Dalam soal ni kita tak hendak hanyalah dalam bentuk yang begitu samar dan kalau melibatkan siap- siap pun kita tidak pernah berkompromi dalam soal halal haram sebab tu kita mengambil tindakan dengan menggantung sementara buat loji ini," katanya selepas hadir di Majlis Perlancaran Aplikasi Digital YaPEIM (DiYa) di Putrajaya.

(Datuk Idris Ahmad pada Majlis Perlancaran Aplikasi Digital YaPEIM (DiYa) di Putrajaya)

Jelasnya, kini individu tersebut gagal dihubungi meskipun sebelum ini dia telah memberi keterangan kepada Pegawai Atase Halal JAKIM di Australia.  Sebagai saksi utama kes tersebut, kehadirannya bagi membantu siasatan dengan lebih terperinci adalah sangat diperlukan. Idris turut memberitahu, JAKIM juga masih belum menerima surat maklum balas badan pensijilan halal bertanggungjawab, Supreme Islamic Council of Halal Meat in Australia Inc (SICHMA) yang telah diberi surat tunjuk sebab.  Setakat ini, JAKIM menggantung kelulusan loji sembelihan TFI, Australia berkuat kuasa serta merta, sehingga hasil siasatan yang menyeluruh diperolehi.


Kematian lima pelajar USAS: Pemandu treler mengaku tidak bersalah

KUALA KANGSAR, 17 Mei- Pemandu treler yang terlibat dalam kemalangan tragis hingga mengorbankan lima pelajar Universiti Sultan Azlan Shah (USAS) Khamis lalu, dihadapkan ke Mahkamah Majistret Kuala Kangsar, Perak hari ini.Bagaimanapun, tertuduh, Mohammad Amirul Aznizam, 28 tahun mengaku tidak bersalah di hadapan Majistret Mohd Shazmeer Zamhari terhadap lima pertuduhan memandu secara berbahaya hingga menyebabkan kematian kesemua mangsa. Jika sabit kesalahan, tertuduh berdepan hukuman penjara antara lima hingga 10 tahun serta denda antara RM20,000 hingga RM50,000 selain hilang kelayakan lesen memandu.Mengikut kertas pertuduhan, Mohammad Amirul yang memandu treler didakwa telah memandu kenderaan tersebut secara berbahaya dan menyebabkan kematian Ahmad Naim Najmi Ahmad Hafizan, 21; Ahmad Akmal Ahmad Mokhlis, 20; Muhamad Nabil Haikal Muhamad Fariz, 19; Muhammad Nasrun Aidol Munir, 22, dan Iqbal Hasnun Halimi, 23.  Dia didakwa melakukan kesemua kesalahan itu di Kilometer 245.2, Lebuh Raya Utara-Selatan arah utara di dalam daerah Kuala Kangsar pada pukul 1 pagi, 12 Mei lalu.Lima pelajar USAS maut dalam kemalangan membabitkan dua treler membawa muatan mozek dan besi pagar.  Dalam kejadian itu, kesemua pelajar terbabit rentung selepas kereta dan treler muatan besi pagar yang melanggar dari belakang itu terbakar kira-kira 90 peratus.


Gejala awal penyakit HFMD sama seperti COVID-19

(Khairy Jamaluddin ketika bertemu para pengamal media pada Sambutan Aidilfitri Kementerian Kesihatan di Pusat Konvesyen Anatarabangsa Putrajaya (PICC)/BERNAMA)

PUTRAJAYA, 17 Mei - Peningkatan mendadak kes Penyakit Tangan, Kaki dan Mulut (HFMD) di seluruh negara.Ibu bapa diminta peka dengan tahap kesihatan anak-anak dan segera membawa mereka mendapatkan rawatan sekiranya menunjukkan gejala awal dijangkiti penyakit tersebut.Menurut Menteri Kesihatan, Khairy Jamaluddin, gejala awal penyakit HFMD adalah sama seperti COVID-19 iaitu mengalami demam pada peringkat awal."Dan sekiranya ada gejala penyakit tersebut, saya minta ibu bapa segera bawa anak mereka ke doktor supaya dapat kesan HFMD. Mungkin kerana dah dua tahun mereka ingat demam tu mungkin COVID mungkin benda lain. Dia tak tahu yang itu HFMD, anak mereka terus ke sekolah dan terus merebak HFMD. HFMD ni jangkitan virus jadi itu yang menyebabkan kes naik dengan mendadak," kata Khairy ketika ditemui di Majlis Sambutan Hari Raya Aidilfitri Kementerian Kesihatan di sini.

(Khairy ketika ditemui di Majlis Sambutan Hari Raya Aidilfitri Kementerian Kesihatan)

Tambahnya, ketika ini semua negeri telah menunjukkan peningkatan mendadak kes HFMD.Sehubungan itu, beliau telah mengarahkan semua jabatan kesihatan negeri supaya melaksanakan tindakan intervensi dan hebahan maklumat kepada masyarakat mengenai penyakit tersebut.


Melaka bakal jadi pusat penyelidikan budaya dan warisan di Asia Tenggara

BANDA HILIR, 17 Mei - Melaka bakal menjadi pusat penyelidikan budaya dan warisan yang menghimpunkan pakar dalam bidang tersebut di Asia Tenggara.  Ia sekali gus memudahkan pemuliharaan bangunan-bangunan bersejarah di negara ini khususnya di negeri itu.  Datuk Bandar Majlis Bandaraya Melaka Bersejarah (MBMB), Datuk Zainal Abu berkata, pusat penyelidikan ini juga akan menjadi platform tarikan budaya terancang.  "Dengan itu cadangan untuk mewujudkan pusat penyelidikan budaya dan warisan ini mungkin bertepatan untuk kita ada, mungkin kalau ada di Melaka mungkin tak perlu ada di Penang, di Melaka mungkin untuk Asia Tenggara atau pun kawasan-kawasan yang tertentu, mungkin kita tubuhkan satu bagi mewakili bandaraya antarabangsa," kata beliau selepas merasmikan Program Kerjasama Bandar dan Serantau Antarabangsa (IURC) Bandaraya Melaka- Nouvo Circindario Imolese (NCI) Bologna di sini, hari ini.

Turut hadir Datuk Bandar Imola dan Presiden NCI, Marco Panieri, Timbalan Datuk Bandar Metropolitan Bologna, Gabriele Meluzzi dan Ketua Inovasi Penyelidikan dan Projek EU, Marino Cavalio.  Menurutnya, sempena lawatan tiga hari wakil dari Itali itu, MBMB akan bekerjasama rapat bagi membolehkan pakar bandar dari Bologna dan Melaka melibatkan diri dalam dialog kerajaan dengan kerajaan, mesyuarat dasar dan lawatan di tapak, perbincangan dan melaksanakan kerjasama untuk tahun 2022 hingga 2023.  Jelas Zainal, pertukaran ilmu dan kepakaran ini penting memandangkan Melaka mempunyai banyak warisan yang perlu dipelihara.  Selain pelancongan, MBMB juga berhasrat untuk memupuk bandarnya menjadi lebih berdaya tahan, inklusif, mengurus sumber alamnya sendiri, mampan dan menggalakkan pertumbuhan karbon rendah untuk kekal berdaya saing serta meningkatkan kebolehdiaman penduduk.


Warden lelaki ditahan, atas kes liwat pelajar

KOTA BHARU, 17 Mei - Seorang warden lelaki sebuah sekolah agama di Tanah Merah, Kelantan ditahan hari ini bagi membantu siastan berhubung kes liwat seorang pelajar lelaki tingkatan dua sekolah tersebut. Menurut Pemangku Ketua Polis Kelantan, Datuk Muhammad Zaki Harun suspek berusia 30-an itu ditahan awal pagi tadi setelah pihaknya menerima laporan daripada mangsa semalam.  Katanya berdasarkan laporan mangsa berusia 13 tahun 6 bulan itu, perbuatan terbabit dipercayai telah bermula sejak tahun 2018 namun terbongkar selepas mangsa membuat laporan polis sebaik memaklumkan kepada keluarga.Bagaimanapun, menurut beliau pihaknya masih lagi membuat siasatan lanjut mengenai kekerapan mangsa diliwat dan lokasi kejadian. Hasil siasatan suspek yang juga merupakan seorang guru itu tiada rekod lampau dan akan direman hari ini bagi siasatan lanjut.

"Kejadian ini dikatakan telah bermula sejak tahun 2018 bermakna, ketika umur dia masih lagi muda 2018, kalau dikatakan sejak 2018 saya percaya mangsa tidak dapat mengingati berapa kali secara terperinci tetapi lebih daripada sekali lah," kata Muhammad Zaki. Beliau berkata demikian kepada pemberita ketika ditemui di Ibu Pejabat Polis Kontinjen (IPK) Kelantan di sini. Mengulas lanjut, Muhammad Zaki berkata mangsa telah dihantar ke hospital bagi mendapatkan pemeriksaan lanjut.Kes disiasat dibawah Seksyen 377 C Kanun Keseksaan dan 14(a) Akta Kesalahan-Kesalahan Seksual Terhadap Kanak-Kanak 2017.


Shanghai isytihar berjaya capai COVID Sifar

(China meletakkan Shanghai di bawah sekatan berat pada awal April/AFP)

SHANGHAI, 17 Mei - Shanghai mengisytiharkan kejayaan mencapai COVID Sifar di semua daerahnya, mencetuskan cemuhan di media sosial ketika berjuta-juta di bandar terbesar China itu masih dikurung.Berdepan wabak terburuk sejak permulaan pandemik, China ; ekonomi utama terakhir yang masih ditutup kepada dunia, meletakkan bandar berpenduduk 25 juta itu bawah sekatan ketat pada awal April."Semua 16 daerah Shanghai telah mencapai COVID Sifar di peringkat komuniti," kata pegawai Suruhanjaya Kesihatan Shanghai, Zhao Dandan kepada pemberita."Ini bermakna tiada satu pun daripada lebih 1,000 jangkitan baharu yang direkodkan pada hari Selasa dikesan di luar kawasan kuarantin," kata pihak berkuasa bandar.

(Penduduk 25 juta penduduk di  Shanghai  diletakkan di bawah sekatan ketat pada awal April/AP)

Ahad lepas, Naib Datuk Bandar Chen Tong berkata bahawa bandar itu akan membuka semula perniagaan secara beransur-ansur mulai minggu ini, tanpa memberikan butiran khusus.Namun, berjuta-juta penduduk di Shanghai masih tidak dapat meninggalkan kawasan kediaman mereka.Lebih 3.8 juta orang secara rasmi masih berada bawah perintah berkurung yang paling ketat di bandar itu. -AFP


Golongan miskin bandar digalakkan ambil bahagian dalam Program U Kasih

(Ketua Pengarah ICU JPM, Datuk Ruji Ubi meninjau produk yang dihasilkan usahawan dalam Program U Kasih)

ISKANDAR PUTERI, 17 Mei - Golongan miskin bandar di negara ini digalakkan mengambil bahagian dalam Program Usaha Kasih (U Kasih) sebagai inisiatif membasmi kemiskinan seterusnya meningkatkan pendapatan. Langkah itu selari dengan hasrat kerajaan melalui Rancangan Malaysia Ke-12, (RMKe-12) menerusi program Basmi Miskin Tegar Keluarga Malaysia (BMTKM) dengan sasaran 200,000 ketua isi rumah tegar di 80 lokaliti seluruh negara sifar kemiskinan tegar menjelang tahun 2025. Ketua Pengarah Unit Penyelarasan Pelaksanaan Jabatan Perdana Menteri (ICU JPM), Datuk Ruji Ubi berkata program U Kasih yang dimulakan di Johor sejak dua tahun lalu turut diperluas ke seluruh negeri dengan sasaran 70 sehingga 100 ketua isi rumah mengambil bahagian menerusi program tersebut.

(Antara produk yang dihasilkan usahawan pada Showcase Produk Usaha Kasih (U Kasih) Negeri Johor)

"Program ICU ini hanya berskala kecil manakala BMTKM itu dia berskala besar dan menyeluruh ada tiga fasa, fasa pertama melibatkan 80 lokaliti, saya sebut tadi kemungkinan akan dilancar dalam waktu terdekat dan fasa kedua pada Julai, satu lagi fasa ketiga sebelum hujung tahun ini," kata beliau kepada pemberita selepas Showcase Produk Usaha Kasih Negeri Johor di Kota Iskandar, di sini.Di negeri Johor, 29 daripada 70 KIR berjaya keluar daripada kategori miskin tegar menerusi program rintis U Kasih dalam tempoh setahun.


Carilamat warga emas jatuh laut diperluas

KUALA TERENGGANU, 17 Mei- Operasi mencari dan menyelamat (Carilamat) seorang kru bot nelayan yang dikhuatiri lemas selepas terjatuh ke laut selepas mencandat sotong semalam memasuki hari kedua.  Maritim Terengganu memperluas sektor pencarian meliputi 20.28 batu nautika persegi dengan tertumpu di perairan Chendering, Kuala Terengganu. Pengarah Maritim Terengganu, Kapten Maritim Muhammad Suffi Ramli memaklumkan 117 anggota termasuk maritim, jabatan perikanan dan nelayan tempatan digerakkan dalam Carilamat tersebut.Dalam kejadian semalam, mangsa, T Razali Wok, 74 tahun dipercayai terjatuh ke dalam laut semasa dalam perjalanan balik ke pangkalan. Mangsa keluar mencandat sotong bersama tiga rakan termasuk tekong menggunakan bot Kelas A bernombor pendaftaran TFA 1643 yang berpangkalan di Chendering. Kali terakhir mangsa dilihat berada di dalam bot semasa perjalanan pulang pada jarak empat batu nautika menghala ke jeti.

(Anggota maritim digerakkan dalam Carilamat tersebut)


Lebih 30 atlet, penggiat sukan Terengganu terima bayaran faedah Skim Bencana Kerja, Keilatan dan Penakat PERKESO

KUALA TERENGGANU, 17 Mei - Lebih 30 atlet dan penggiat sukan di Terengganu telah menerima bayaran faedah bawah Skim Bencana Kerja, Keilatan dan Penakat daripada PERKESO negeri.  Bayaran faedah itu meliputi kematian (diterima waris), sakit kritikal dan kecederaan ketika menghadapi perlawanan dan semasa menjalani latihan sukan.  Pengarah PERKESO Terengganu, Farihah Che Hussain berkata, bermula Januari hingga April tahun ini lebih RM300,000 diperuntukkan bagi kesemua penerima.

(Pengarah PERKESO Terengganu, Farihah Che Hussain/BERNAMA)

Setakat April tahun ini juga 6,000 penerima telah mendapat pelbagai faedah dengan peruntukan RM7 juta.  Mereka dibantu melalui Skuad Prihatin PERKESO.  "Jadi kita pun mengalu-alukan maklumat yang segera dapat diberi kepada pihak PERKESO sendiri supaya sebagaimana hari ini, kami dapat turun padang," kata Farihah selepas mengiringi Exco Belia Dan Sukan Negeri, Wan Sukairi Wan Abdullah menyampaikan bantuan kepada Wan Rohani Wan Mustapha, balu kepada Allahyarham Yusof Ali.  Allahyarham Yusof, 56 tahun, yang merupakan bekas Penolong Jurulatih Skuad Belia Terengganu meninggal dunia 6 Mei lalu kerana penyakit asma.


Lebih 12,500 anggota JBPM digerakkan hadapi kemungkinan kebakaran hutan

KUALA LUMPUR, 17 Mei - Lebih 12,500 pegawai serta anggota Jabatan Bomba dan Penyelamat Malaysia (JBPM) di seluruh negara bersiap siaga menghadapi kemungkinan kes kebakaran hutan.Ini susulan musim kemarau dijangka melanda negara bermula pertengahan bulan ini.Menurut Pengarah Bahagian Operasi Kebombaan dan Penyelamat JBPM TPJB Datuk TS Nor Hisham Mohammad pihaknya sentiasa memantau keadaan cuaca berdasarkan maklumat yang disediakan Jabatan Meteorologi Malaysia (MetMalaysia) dan akan bekerjasama dengan agensi keselamatan lain.

(Nor Hisham ketika bercakap dalam rancangan Selamat Pagi Malaysia)

"Kita ada jentera yang boleh bawah air yang banyak. Biasanya ini bukan di kawasan penempatan dia tiada pili bomba. Keduanya kita juga bersedia daripada segi modul pam ada, dan kita guna teknologi satelit bagi mengesan di mana berlakunya kebakaran. Dan kita ada unit udara kawasan kenal pasti, dron untuk kita kesan api kawasab yang berpotensi teruk," kata Nor Hisham.

JBPM akan memastikan anggotanya mempunyai cukup rehat dan tidak bekerja untuk jangka masa panjang kerana terdedah kepada kepanasan.Orang ramai dinasihat tidak melakukan sebarang aktiviti yang boleh mencetuskan kebakaran dan pembakaran terbuka di kawasan hutan atau sebagainya.


PICKids lanjut, ibu bapa perlu rebut peluang demi keselamatan anak-anak - Aminuddin

SEREMBAN, 17 Mei - Tarikh akhir pemberian vaksin dos pertama COVID-19 bagi kanak-kanak melalui Program Imunisasi COVID-19 Kebangsaan Kanak-Kanak (PICKids) yang dilanjutkan sehingga 31 Mei ini disambut baik kerajaan Negeri Sembilan.Menurut Menteri Besarnya, Datuk Seri Aminuddin Harun, ibu bapa atau penjaga harus merebut peluang tersebut demi keselamatan anak-anak mereka dengan segera mengambil suntikan vaksin COVID-19."Kita sedia maklum ramai yang meyakini (suntikan vaksin COVID-19) dan saya berharap dengan adanya penambahan waktu ini akan memberi ruang kepada ibu bapa untuk berfikir dan membuat keputusan demi anak-anak mereka," kata beliau.

Setakat semalam, seramai 1 juta 63,569 atau 30% kanak-kanak berumur lima hingga 11 tahun di negara ini lengkap menerima vaksin di bawah PICKids.Menurut laman web COVIDNOW, seramai 1 juta 646,257 kanak-kanak atau 46.4% daripada kumpulan itu telah menerima sekurang-kurangnya satu dos vaksin.Sehingga tarikh 31 Mei ini, vaksinasi dos pertama bagi kanak-kanak diberi di klinik di bawah kendalian Kementerian Kesihatan secara datang terus.Selepas 31 Mei 2022, kanak-kanak yang telah berusia lima tahun hingga bawah 12 tahun tidak lagi ditawarkan vaksin Covid-19 secara percuma di bawah PICKids.


COVID-19 : Kakitangan GiatMARA tidak terkesan dengan pengurangan tenaga kerja

(Pengerusi GiatMARA, Datuk Abdul Halim Mansor bercakap kepada media selepas Majlis Anugerah Tahunan GiatMARA Negeri Kelantan 2021)

KOTA BHARU, 17 Mei - Seramai 2,111 kakitangan GiatMARA tidak terkesan dengan pengurangan tenaga kerja berikutan penularan wabak COVID-19.Pengerusinya, Datuk Abdul Halim Mansor berkata, ia berikutan, kesemua pekerja berusaha meneruskan tanggungjawab mereka walaupun secara bekerja dari rumah mahu pun ke pejabat bagi mendapatkan dokumen yang diperlukan bagi memastikan perkhidmatan diteruskan. Katanya, jumlah tersebut melibatkan perkhidmatan kakitangan di 231 pusat GiatMARA di seluruh negara. Walaupun kebanyakkan syarikat terkesan dengan pemberhentian pekerja, namun pihaknya berusaha bagi memastikan tidak ada seorang pun antara warga kerjanya yang terkesan.

"GiatMARA ini kita mengambil tanggungjawab kepada semua kakitangan kita yang mana di waktu kita senang kita bersama dan susah kita bersama, keseluruhan daripada 14 negeri, 231 pusat tidak ada satu pun yang diberhentikan perkhidmatan kerana pengurangan tenaga kerja kerana mereka terpaksa berusaha untuk meneruskan kerja," kata beliau kepada pemberita ketika ditemui di Majlis Anugerah Tahunan GiatMARA Negeri Kelantan 2021 di Hotel Perdana, di sini. Pada majlis itu, seramai 23 kakitangan GiatMARA dari 15 pusat di negeri itu menerima anugerah dari pelbagai kategori bagi menghargai jasa dan pengorbanan mereka. Dalam pada itu, Abdul Halim yang juga merangkap Presiden Kongres Kesatuan Sekerja Malaysia (MTUC) berkata, pihak Kementerian Sumber Manusia diharap dapat turun padang dan memberi penerangan pelaksanaan Akta Gaji Minima.Ia berikutan, masih ada sesetengah pihak yang masih tidak memahami peruntukan di bawah akta tersebut.


Belum ada arahan penutupan TASKA dan TADIKA di Melaka, susulan HFMD

AYER KEROH, 17 Mei - Kerajaan Negeri Melaka tidak akan menutup Taman Asuhan Kanak-Kanak (TASKA) dan Taman Didikan Kanak-Kanak (TADIKA) susulan peningkatan kes Penyakit Tangan, Kaki dan Mulut (HFMD).  Exco Hal Ehwal Wanita, Pembangunan Keluarga dan Kebajikan Negeri, Datuk Kalsom Noordin berkata penutupan hanya akan dilaksanakan jika terdapat arahan daripada Jabatan Kesihatan Negeri.  Setakat ini hanya 11 Tadika dan Taska di negeri itu diarah tutup berikutan penularan penyakit berkenaan.

(Kalsom bercakap dalam sidang media selepasProgram Keselamatan dan Kesihatan bersama Polis Diraja Malaysia (PDRM))

"Saya mewakil Jabatan Kenajikan Masyarakat (JKM) kita tidak akan menutup mana-mana pusat Tadika atau Taska, melainkan kita mendapat arahan daripada Kementerian Kesihatan itu sendiri. Maknanya jika pihak kesihatan memberi arahan baru kita buat penutupan dan sebagainya selain daripada itu kita tidak tutup," menurut Kalsom.Sementara itu Zainol berkata kes melibatkan jenayah terhadap wanita menurun dalam tempoh Januari hingga April tahun ini, iaitu 23 kes berbanding tempoh sama tahun lalu sebanyak 32 kes menurun sembilan kes.


Pelbagai aktiviti menarik menanti pengunjung Majlis Rumah Terbuka Malaysia (MRTM) Aidilfitri

KUALA LUMPUR, 17 Mei - Kementerian Pelancongan, Seni Dan Budaya telah merangka pelbagai aktiviti menarik kepada pengunjung sempena Majlis Rumah Terbuka Malaysia (MRTM) Aidilfitri yang bakal diadakan pada hari Jumaat ini.Menterinya, Datuk Seri Nancy Shukri berkata negeri Terengganu dipilih sebagai tuan rumah MRTM selepas dua tahun penganjurannya tidak dapat dilaksanakan akibat penularan pandemik COVID-19.Selain itu, negeri Terengganu mempunyai warisan dan kebudayaan yang tersendiri yang mampu menarik minat pengunjung dari dalam dan luar negara.

"Di Terengganu kita dapati satu keunikan di mana ia boleh menarik minat pelancong dan juga kepada orang-orang Terengganu sendiri, orang Malaysia yang selama ini, kita kadang-kadang ada yang kita missed out (terlepas) di mana kita tidak lagi mengamalkan beberapa budaya tertentu, melainkan kita berada di situ, jadi ini adalah peluang untuk kita menyaksikan sendiri apakah konsep dan aktiviti yang akan dianjurkan semasa MRTM, " kata beliau selepas menjadi menjadi tetamu program Selamat Pagi Malaysia di Angkasapuri, di sini hari ini.Lebih lima ribu Keluarga Malaysia dijangka akan menghadiri Majlis Rumah Terbuka Malaysia Aidilfitri yang bakal dirasmikan oleh Perdana Menteri, Datuk Seri Ismail Sabri Yaakob.


Pasukan Petugas Khas bagi Penambahbaikan Budaya Kerja Perkhidmatan Kesihatan di tubuh 13 Mei lalu

KUALA LUMPUR, 17 Mei - Sebuah pasukan petugas khas bebas iaitu Pasukan Petugas Khas bagi Penambahbaikan Budaya Kerja Perkhidmatan Kesihatan atau Healthcare Work Culture Improvement Task Force (HWCITF) telah ditubuhkan secara rasmi pada 13 Mei 2022.Perkara itu dimaklumkan oleh Menteri Kesihatan Khairy Jamaludin dalam satu kenyataan. Selain daripada insiden melibatkan kematian seorang Pegawai Perubatan Siswazah (PPS) di Hospital Pulau Pinang, terdapat juga laporan dan aduan yang diterima berkaitan kejadian buli serta masalah tekanan mental yang dihadapi.Ini bukan sahaja oleh PPS, malahan kakitangan perkhidmatan kesihatan semasa melaksanakan perkhidmatan mereka.Mengambil kira kepentingan perkhidmatan kesihatan oleh KKM kepada negara dan pembangunan modal insan, skop dan terma Pasukan Petugas Khas ini akan merangkumi aspek budaya kerja serta pengurusan sumber manusia kakitangan kesihatan untuk memastikan penyampaian mutu perkhidmatan yang berkualiti serta profesional.Pasukan Petugas Khas ini adalah sebuah badan bebas yang keanggotaannya dinilai dan ditentukan oleh Khairy selaku Menteri Kesihatan. Ia antara lain bertujuan dan berperanan untuk:1. Membuat analisa dan penilaian budaya kerja, pengurusan sumber manusia kakitangan perkhidmatan kesihatan, secara umum dan PPS, secara khusus.Ia merangkumi aspek masa dan beban kerja, saluran aduan, kepimpinan, bimbingan dan latihan, penilaian prestasi, penyampaian perkhidmatan, serta peluang kerjaya;2. Menganalisa maklumat dan hasil siasatan insiden kematian PPS di Hospital Pulau Pinang;3. Memanggil dan mendapatkan penerangan tentang budaya kerja serta proses pengurusan sumber manusia bagi perkhidmatan kesihatan secara umum, dan PPS secara khusus. Ia akan melibatkan sesi taklimat dan libat urus bersama bahagian di KKM yang berkaitan, kakitangan KKM, badan berkanun, badan bukan kerajaan serta mana-mana pihak atau individu berdasarkan keperluan;4. Mencadangkan lantikan pihak perunding berkaitan kepada KKM bagi tujuan menyokong fungsi dan peranan HWCITF jika perlu;5. Menjalankan kaji selidik dan analisa yang berkaitandan;6. Menyediakan laporan penilaian serta cadangan penambahbaikan budaya kerja dan pengurusan sumber manusia kakitangan perkhidmatan kesihatan, secara umum dan PPS, secara khusus untuk dibentangkan kepada Menteri Kesihatan dalam tempoh dua (2) bulan dari tarikh penubuhan.Pasukan Petugas Khas ini akan dipengerusikan oleh mantan Ketua Setiausaha Kementerian Sains, Teknologi dan Inovasi (MOSTI), Professor Datuk Ir Ts Dr Siti Hamisah Binti Tapsir.Selain itu, ia juga akan dianggotai kumpulan pakar yang terdiri daripada lapan lapan individu yang profesional dan pakar dalam bidang masing-masing. - BERNAMA


MCMC komited laksanakan teras pendigitalan negara

KUALA LUMPUR, 17 Mei - Suruhanjaya Komunikasi Dan Multimedia (MCMC) komited melaksanakan teras pendigitalan yang telah digariskan di bawah pelan tindakan ekonomi digital dan Rancangan Malaysia Ke-12 (RMKe-12).Ia bagi memperkasakan segenap lapisan masyarakat dengan celik digital, penciptaan pekerjaan bernilai tinggi, pendidikan teknologi kewangan, dan penjagaan kesihatan.Pengerusi MCMC, Datuk Dr. Fadhlullah Suhaimi Abdul Malek berkata pelbagai langkah sudah diambil oleh MCMC dengan kerjasama penyedia perkhidmatan telekomunikasi bagi memastikan Malaysia terus bergerak ke hadapan dalam memacu sektor telekomunikasi dan multimedia negara.

(Pengerusi MCMC, Datuk Dr. Fadhlullah Suhaimi Abdul Malek ketika ditemu bual Berita RTM)

"Pemerkasaan teknologi ini bukan hanya dari segi peringkat infrastruktur, kita juga memastikan pemerkasaan itu dilaksanakan dari segi penggunaan, jadi untuk 4G penggunaan orang ramai hari ini telah matang, tetapi untuk 5G masih lagi tidak berapa dan disinilah pemerkasaannya akan lebih berkisar pada perniagaan untuk mengguna pakai teknologi ini bagi meningkatkan kebolehan untuk lebih produktif dan mencapai tahap ekonomi perniagaan yang lebih tinggi," kata beliau ketika ditemui selepas menjadi tetamu program Selamat Pagi Malaysia sempena Hari Telekomunikasi Dan Masyarakat Berinformasi Sedunia (WTISD) 2022 di Angkasapuri, di sini, pagi ini.WTISD bertujuan untuk menyampaikan informasi terkini mengenai perkembangan ICT dan teknologi, disamping memastikan masyarakat terus terhubung daripada kesalinghubungan berkualiti tinggi.Dalam pada itu Fadhlullah menjelaskan, JENDELA telah mencapai liputan 4G sebanyak 95.7% atau sejumlah 7.027 juta premis telah menggunakan jalur lebar dan kelajuan internet berada pada 40.13 Mbps, iaitu melebihi sasaran Fasa 1 JENDELA pada 35Mbps bagi suku pertama tahun 2022.


Tiga PPS dibuka di Kedah, Negeri Sembilan tempatkan 138 mangsa banjir

KUALA LUMPUR, 17 Mei- Tiga pusat pemindahan sementara (PPS) di dua negeri dibuka menempatkan 138 mangsa banjir daripada 48 keluarga setakat pagi ini.Di KEDAH, seramai 28 mangsa banjir daripada enam keluarga di Baling ditempatkan di PPS Sekolah Kebangsaan (SK) Tawar setakat pukul 9.00 pagi tadi.Pegawai Pertahanan Awam Daerah Baling Kapt (PA) Rasidah Kassim berkata kesemua mereka adalah penduduk kampung dari Mukim Tawar."Pagi ini cuaca cerah di Baling. Air dah surut, mangsa akan ke rumah masing-masing untuk membersihkan rumah," katanya dalam kenyataan hari ini.Beliau berkata pihak APM Baling akan terus membuat pemantauan dari semasa ke semasa serta sentiasa berada dalam keadaan siap siaga.DI NEGERI SEMBILAN, data terkini menerusi aplikasi InfoBencana Jabatan Kebajikan Masyarakat melaporkan dua PPS dibuka iaitu di SK Undang Johol dan Dewan Desa Dangi, Johol, Kuala Pilah melibatkan 110 individu membabitkan 42 keluarga setakat pukul 8.00 pagi tadi.Sementara itu, Pengarah Angkatan Pertahanan Awam Malaysia (APM) Negeri Sembilan Lt Kol (PA) Mohd Syukri Md Nor berkata berlaku kejadian tanah runtuh di N14 Jalan Inas - Kampung Batu berikutan hujan lebat di kawasan berbukit di lokasi tersebut yang menghalang sepenuhnya lalu lintas.

"Susulan itu pengguna jalan raya dinasihatkan menggunakan jalan alternatif iaitu Laluan FT051 Jalan Kuala Pilah - Seremban atau Laluan FT009 Kuala Pilah - Tampin," katanya di sini.Dalam pada itu, beliau berkata Pusat Darul Widad di Port Dickson turut dinaiki air namun tiada pemindahan dibuat setakat ini.Hujan lebat berterusan sejak tengah hari semalam menyebabkan beberapa lokasi di tiga negeri dinaiki air, iaitu Kuala Kubu Bharu, Selangor; Nilai, Seremban dan Kuala Pilah, Negeri Sembilan; serta Baling, Kedah.


Empat nelayan asing warga Vietnam ditahan

MERSING, 17 Mei - Pasukan Polis Marin Wilayah Dua Johor (PPM) menahan sebuah bot nelayan asing dipercayai mencoroboh perairan negara di 8.3 batu nautika dari Pulau Pemanggil di sini pagi semalam. Empat lelaki warga Vietnam berusia 24 hingga 40 tahun ditahan.Komandernya, Asisten Komisioner Muhd Zailani Abdullah berkata kesemua tekong dan awak-awak tidak mempunyai sebarang dokumen dan permit menangkap ikan yang sah.Turut dirampas peralatan menangkap sotong dan beberapa buah tong dianggarkan berjumlah RM1.6 juta.

Kesemua mereka dibawa ke Markas Taktikal PPM Wilayah Dua Mersing untuk tindakan lanjut.Kes disiasat mengikut Akta Perikanan 1985, Akta Imigresen 1959/63 dan Akta Komunikasi dan Multimedia 1998.


Tiga PPS dibuka susulan banjir di Selangor dan Negeri Sembilan

KUALA LUMPUR, 17 Mei- Beberapa kawasan sekitar Selangor dan Negeri Sembilan ditenggelami banjir susulan hujan lebat berterusan.Di Selangor, bencana menjejaskan tiga kampung di kawasan Kuala Kubu Bharu, iaitu Kampung Jawa, Kampung Pasir dan Kampung Estet Sg Dua.Pusat Pemindahan Sementara (PPS) kini dibuka di Sekolah Rendah Agama (SRA) Syed Mashor Kerling. Menurut Pengarah Jabatan Bomba dan Penyelamat Malaysia (JBPM) Selangor, Norazam Khamis, pihaknya menerima panggilan mengenai situasi itu pada pukul 3.45 petang."Bomba telah menerima panggilan pada pukul 3.45 dan telah tiba di lokasi kejadian pada pukul 4.08 minit petang. Apabila sampai kita dapati bahawa ketiga-tiga buah kampung ini telah dinaiki air sehingga ke paras pinggang dan kita telah melaksanakan kerja menyelamat enam orang mangsa," kata Norazam kepada RTM.

(Pengarah Jabatan Bomba dan Penyelamat Malaysia (JBPM) Selangor, Norazam Khamis)

Bomba melancarkan operasi menyelamat dan membantu memindahkan enam penduduk yang terperangkap terdiri daripada seorang lelaki dan lima wanita.Operasi ditamatkan kira-kira pukul 11.15 minit malam tadi.Setakat ini, hanya dua keluarga yang mendaftar di PPS manakala penduduk terjejas lain memilih untuk tinggal di rumah saudara-mara.

Berdasarkan Info bencana JKM, di Negeri Sembilan, 103 penduduk terjejas kini ditempatkan di dua PPS di Kuala Pilah. Ia melibatkan 36 penduduk di SK Undang Johol manakala di Dewan Orang Ramai Dangi pula menempatkan 67 penduduk.


13 syarikat filem negara sertai Marche Du Film di Perancis

CANNES, 17 Mei- 13 syarikat filem Malaysia menyertai Marche Du Film iaitu program pasaran filem terbesar dunia di Cannes, Perancis.Penyertaan menjadi platform terbaik bagi menghidupkan semula Program Insentif Filem di Malaysia.Marche Du Film yang bermula hari ini sehingga 25 Mei dianjur sempena Festival Filem Cannes ke-75.Ia mengumpulkan penerbit, pemodal, penyiar, pengedar, pembekal serta pembeli filem dari serata dunia.Acara menjadi platfrom jaringan penjualan kandungan kreatif di peringkat global selain menjadi medan berkongsi pandangan dan prospek projek filem."Penyertaan dan penglibatan Malaysia di MARCHE 2022 juga sebagai penanda aras kesungguhan Malaysia dalam mempromosi seterusnya menjual produk- produk kandungan kreatif negara di peringkat antarabangsa.Ini jelas membuktikan penyertaan Malaysia di pasaran antarabangsa dapat membantu syarikat tempatan menembusi pasaran kandungan kreatif antarabangsa dan secara tidak langsung menjana ekonomi negara," lapor wartawan bertugas, Mazliha Hamzah kepada RTM.Antara syarikat Malaysia turut serta adalah Barnstorm Entertainment, Biscuits Films, Film Wallet Group, Iskandar Malaysia Studios, Jazzy Pictures dan Sarawak Media Group.

(Penganjuran tersebut menerima sambutan baik pemain industri dari seluruh negara)


KUSKOP rancang tubuh skim khas siswazah

SHAH ALAM, 17 Mei- Kementerian Pembangunan Usahawan dan Koperasi (KUSKOP) merancang menubuhkan skim khas untuk membantu para usahawan dalam kalangan siswazah tempatan.Perkara tersebut dinyatakan Menterinya, Tan Sri Noh Omar.“Bantuan ini akan saya beritahu kelak tetapi memang kami sedang berbincang kerana sebagai contoh, kita sudah ada skim untuk sektor informal, justeru saya berpendapat sudah tiba masanya kita merancang mewujudkan satu skim khusus untuk usahawan dalam kalangan siswazah,” katanya kepada media pada Majlis Ramah Mesra dan Sambutan Aidilfitri bersama Menteri Pembangunan Usahawan dan Koperasi di sini, malam tadi.Turut hadir Perdana Menteri Datuk Seri Ismail Sabri Yaakob.Selain itu, KUSKOP akan terus membantu golongan usahawan menerusi pelbagai bentuk bantuan yang disediakan kerajaan terutamanya apabila aktiviti ekonomi negara kini kembali pulih.

(Kementerian Pembangunan Usahawan dan Koperasi, KUSKOP/Fail)

“Insya-Allah, seandainya tidak sempat dilakukan tahun ini, kementerian akan mohon (bantuan tambahan daripada kerajaan) melalui Belanjawan untuk tahun hadapan terutamanya untuk usahawan muda dan siswazah. “Ini adalah susulan perjumpaan saya dengan pentadbir dari Universiti Teknologi Mara (UiTM), Universiti Malaysia Kelantan dan Universiti Utara Malaysia yang menyediakan kursus-kursus keusahawanan, hubungan antara kementerian dan universiti berkenaan ini akan diperkukuhkan lagi,” tambahnya.


191 penumpang dari Jeddah terkandas di LTAPP ekoran cuaca buruk

BAYAN LEPAS, 17 Mei- 191 penumpang penerbangan dari Jeddah terkandas di Lapangan Terbang Antarabangsa Pulau Pinang (LTAPP) selepas kapal terbang yang dinaiki mereka tidak dibenarkan mendarat di Lapangan Terbang Antarabangsa Kuala Lumpur (KLIA) pagi tadi ekoran faktor cuaca.  Kesemua penumpang dari serata negara itu sepatutnya mendarat di KLIA kira-kira pukul 11 pagi tadi.  Menurut penumpang, Ariffin Ismail dan Tariq Farouk Abdul Basir, ia agak menjejaskan perancangan masa para penumpang."Bila kami sampai sini, mereka kata KLIA tak boleh nak mendarat sebab cuaca tak elok. So lama juga lah kami dalam kapal terbang, ada lebih kurang lima jam," kata Ariffin.

(Penumpang, Ariffin Ismail menjelaskan situasi semasa kepada pemberita RTM)

"Mereka akan susun semula jadual penerbangan seterusnya pukul 2 atau 3 pagi nanti, untuk kita tiba di Kuala Lumpur lah," kata Tariq.Difahamkan mereka dibawa untuk berehat di salah sebuah hotel berhampiran sementara menunggu penerbangan semula ke KLIA pagi nanti.  Sementara itu, Pengurus Kanan LTAPP, Mohd Nadzim Hashim ketika dihubungi mengesahkan terdapat pesawat yang sepatutnya mendarat di KLIA dilencongkan ke LTAPP atas faktor cuaca.


(Gangguan bekalan air di Terengganu, dijangka dapat dikurangkan dalam tempoh setahun dua/Foto fail)

MARANG, 16 Mei - Masalah gangguan bekalan air semasa musim perayaan di Terengganu, dijangka dapat diredakan dalam tempoh setahun hingga dua tahun ini.  Isu tersebut yang sering berlaku di sesetengah kawasan sentiasa menjadi perhatian kerajaan negeri.  Menteri Besar, Datuk Seri Dr Ahmad Samsuri Mokhtar berkata, antara perkara yang sedang dibincangkan ialah pembinaan loji rawatan air (LRA) yang baharu di kawasan yang sering mengalami gangguan.

(Datuk Seri Dr Ahmad Samsuri Mokhtar)

Beliau optimis, Syarikat Air Terengganu Sdn Bhd (SATU) boleh menyelesaikan permasalahan tersebut secepat mungkin.  "Saya rasa sekiranya kita membina loji rawatan air yang baharu di Marang ini, insya-Allah ia akan menyelesaikan radius sini dan insya-Allah di kawasan Kuala Terengganu ia agak redalah keadaan iaitu dengan beroperasinya loji rawatan air Kuala Terengganu Utara dan di daerah-daerah lain itu ada masalah tersendirilah dan saya rasa dalam tempoh setahun dua tahun ini insya-Allah kita dapat meredakan," katanya selepas menghadiri Majlis Sambutan Hari Raya DUN Rhu Rendang di sini.  Berhubung isu jambatan kayu yang menghubungkan Kampung Pulau Sekati dengan Kampung Paloh di Kuala Terengganu yang runtuh akibat banjir Februari lepas, Ahmad Samsuri berkata ia akan dibincangkan dalam Mesyuarat Exco pada Rabu ini.  Antara yang akan dipertimbangkan ialah kaedah terbaik memudahkan perhubungan kedua-dua kampung.


Kebenaran mendaki Gunung Suku ditutup sementara

IPOH, 16 Mei - Jabatan Perhutanan Negeri Perak menutup sementara kebenaran mendaki di Gunung Suku, Ipoh Perak.Ia berikutan keadaan yang agak berbahaya pada masa ini susulan hujan lebat sehingga menyebabkan kejadian kepala air berlaku di kawasan berkenaan.Semalam, dua wanita dikenali sebagai See Su Yen, 32 tahun, dan Ng Yee Chew, 46 tahun dihanyutkan kepala air semasa mendaki gunung berkenaan dalam kejadian kira-kira 5 pagi.Dalam kejadian itu, sekumpulan 29 pendaki gunung telah mendengar bunyi air dan tanah runtuh dari atas gunung lalu mengambil keputusan untuk berpatah balik.Semasa dalam perjalanan turun, kepala air menimpa kumpulan pendaki tersebut dan dua pendaki gunung wanita itu yang berasal dari Cheras dan Klang, Selangor dipercayai telah dihanyutkan arus deras.

(Jabatan Perhutanan Negeri Perak menutup sementara kebenaran mendaki di Gunung Suku, Ipoh Perak)

Menurut kenyataan Pengarah Jabatan Perhutanan Negeri Perak, Datuk Mohamed Zin Yusop, kesemua 29 pendaki itu mempunyai permit memasuki hutan simpan kekal yang sah.

Pasukan mencari dan menyelamat (SAR) hari ini menemukan anggota tubuh manusia dipercayai milik seorang daripada dua pendaki wanita yang dihanyutkan kepala air.


Menteri Luar Singapura adakan lawatan kerja tiga hari ke Malaysia

PUTRAJAYA, 16 Mei  - Menteri Luar Datuk Seri Saifuddin Abdullah akan menerima kunjungan rakan sejawatannya dari Singapura, Dr Vivian Balakrishnan bersempena lawatan kerja tiga hari beliau ke Malaysia bermula esok.Menurut kenyataan Wisma Putra hari ini, kedua-dua menteri dijadual mengadakan pertemuan bagi bertukar-tukar pandangan berkenaan pelbagai isu dua hala, serantau dan antarabangsa yang berkepentingan bersama.Semasa lawatan itu, Balakrishnan juga dijadual menghadap Sultan Perak, Sultan Nazrin Muizzuddin Shah.Selain itu, beliau juga akan mengadakan pertemuan dengan Menteri Kanan Pertahanan Datuk Seri Hishammuddin Tun Hussein; Pengerusi Majlis Pemulihan Negara Tan Sri Muhyiddin Yassin; dan Menteri Besar Terengganu Datuk Seri Dr. Ahmad Samsuri Mokhtar.“Lawatan kerja Dr Vivian Balakrishnan ini akan memberi peluang terbaik untuk Malaysia dan Singapura memperkukuh hubungan baik dan kerjasama dalam pelbagai bidang antara kedua-dua negara,” menurut kenyataan itu.

(Menteri Luar Negeri Singapura Dr Vivian Balakrishnan)

Pada 2021, Singapura merupakan rakan dagangan kedua terbesar Malaysia dan terbesar dalam ASEAN dengan jumlah perdagangan sebanyak RM267.11 bilion (US$64.43 bilion), peningkatan 25.2%, berbanding nilai direkodkan pada 2020.


Agong berkenan berangkat menghadap Presiden Emiriah Arab Bersatu

KUALA LUMPUR, 16 Mei- Hari kedua lawatan khas Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah ke Emiriah Arab Bersatu.Baginda berkenan berangkat menghadap Presiden Emiriah Arab Bersatu, Sheikh Mohamed bin Zayed Al Nahyan di Istana Mushrif Abu Dhabi kira-kira jam 12.00 tengah hari, waktu tempatan.Al- Sultan Abdullah diiringi Datuk Pengelola Bijaya Diraja Istana Negara, Dato’ Indera Ahmad FadilShamsuddin; Ketua Protokol Wisma Putra, Datuk Wan Zaidi Wan Abdullah dan Ketua Pegawai Istiadat Kerajaan Bahagian Istiadat dan Urusetia Persidangan Antarabangsa, Datuk Rozainor Ramli.Turut hadir dalam pertemuan itu, Perdana Menteri Emiriah Arab Bersatu dan Pemerintah Dubai, Sheikh Mohammed bin Rashid Al Maktoum; Pemerintah Fujairah, Sheikh Hamad bin Mohammed Al Sharqi; Pemerintah Syarjah , Sheikh Sultan Al Mohamed Al Qasimi dan Menteri-Menteri Kabinet Emiriah Arab Bersatu yang lain.Dalam pertemuan secara bersemuka selama hampir sejam itu, Al- Sultan Abdullah berkenan menyampaikan titah salam takziah dan rasa dukacita atas pemergian Almarhum Sheikh Khalifa bin Zayed Al Nahyan.Baginda menyifatkan pemergian Almarhum sebagai kehilangan besar kepada rakyat Emiriah Arab Bersatu dan negara-negara Arab serta menzahirkan harapan agar seluruh keluarga beliau sabar dan tabah menghadapi dugaan.Baginda juga mengucapkan tahniah di atas pelantikan Sheikh Mohamed bin Zayed Al Nahyan sebagai Presiden dan Ketua Negara Emiriah Arab Bersatu yang baharu.

Malaysia dan Emiriah Arab Bersatu mempunyai hubungan dua hala yang amat rapat dan mesra di pelbagai peringkat, termasuk kedua-dua pemimpin dan sesama rakyat.Hubungan dua hala yang sedia ada terjalin antara kedua-dua negara akan terus dipertingkatkan khususnya dalam bidang ekonomi, perdagangan dan pelaburan.


Pendaki hilang di Gunung Suku: Anggota badan ditemukan

IPOH, 16 Mei - Pasukan penyelamat menjumpai separuh badan manusia dalam operasi mencari dua pendaki yang hilang di Gunung Suku, Simpang Pulai.  Penolong Pengarah Operasi, Jabatan Bomba dan Penyelamat Malaysia (JBPM) Perak, Muhamad Shahrizal Aris memklumkan, bahagian atas anggota badan itu ditemukan dalam timbunan kayu kira-kira pukul 10.20 pagi. Pihaknya bagaimanapun belum dapat mengesahkan sama ada bahagian badan itu, milik mangsa dan saling berkait dengan sebelah kaki yang ditemukan semalam.

(Muhamad Shahrizal Aris ketika ditemui wartawan)

"Itu pun tak dapat nak kenal pasti sebab tempat tu berasinganlah, kiranya badan mangsa yang ditemui pagi ini berada di bawah daripada kawasan tinggi yang berada di kawasan air terjun, tapi yang kaki mangsa di bahagian atas. Tak tahu kaki mangsa tersebut atau seorang lagi," kata Muhamad ShahrizalBahagian badan tersebut kemudiannya dibawa ke Hospital Raja Permaisuri Bainun (HRPB) Ipoh, untuk tindakan lanjut.


RM8.88 juta diperuntukkan tambah baik bilik guru di Johor

JOHOR BAHRU, 16 Mei - Kerajaan Johor memperuntukkan RM8.8 juta bantuan khas kepada sekolah-sekolah di seluruh negeri, khusus untuk bilik guru.Menurut Menteri Besar, Datuk Onn Hafiz Ghazi, bantuan itu melibatkan 1,775 sekolah yang bakal menerima RM5,000 setiap sebuah sekolah, sekali gus memberi manfaat kepada 53,100 orang guru. Katanya, beliau berharap peruntukan yang diberikan itu dapat digunakan sebaik mungkin oleh pengurusan sekolah bagi tujuan yang dimaksudkan.

(Datuk Onn Hafiz Ghazi selepas melawat Maktab Sultan Abu Bakar di sini hari ini)

"Bagi menghargai pengorbanan guru di semua sekolah di negeri Johor, sukacita saya umumkan satu bantuan khas untuk bilik guru di seluruh negeri ini.

"Setiap bilik guru tidak kira Sekolah Jenis Kebangsaan Cina dan Tamil, sekolah agama, Sekolah Kebangsaan atau Sekolah Menengah Kebangsaan akan mendapat bantuan khas RM5,000 untuk mereka mengimarahkan dan memberi keselesaan kepada semua," katanya selepas melawat Maktab Sultan Abu Bakar (MSAB) di sini.Beliau turut mengumumkan kerajaan negeri meluluskan permohonan peruntukan RM200,000 kepada pihak MSAB bagi membolehkan dewan sekolah berkenaan ditambah baik."Peruntukan yang disalurkan kerajaan negeri ini bagi tujuan penyelenggaraan kritikal bumbung dan simen serta kerja tambah baik dewan di sekolah ini," katanya.


Banjir kilat di Kedah: Penduduk kawasan berisiko dinasihat elak berada di kawasan pantai

ALOR SETAR, 16 Mei - Hujan lebat yang berlarutan selama satu jam bermula kira-kira 12.30 tengah hari tadi menyebabkan beberapa daerah di Kedah dilanda banjir kilat.  Antaranya Kampung Kepala Jalan di Daerah Kuala Muda; kawasan Kuala Kedah di daerah Kota Setar; kawasan kuala Sungai Yan di daerah Yan; Kuala Jerlun dan Kuala Sanglang di Daerah Kubang Pasu. Kejadian itu juga berpunca daripada limpahan air pasang besar yang berlaku dengan ketinggian hampir tiga meter di laut. Ketua Bahagian Pengurusan Bencana dan Operasi Angkatan Pertahanan Awam Negeri Kedah, Kapten (Pertahanan Awam), Saifuddin Abdullah berkata, pemantauan kini giat dilaksanakan dari semasa ke semasa bagi memastikan banjir kilat tidak mengancam keselamatan penduduk setempat."Hasil pemantauan mendapati banjir kilat yang berlaku mencecah paras 0.5 meter dan terdapat beberapa premis dan kenderaan awam telah dimasuki air di kawasan Kuala Kedah dan Jeti Kuala Kedah," katanya

Sehingga jam 4 petang tadi, cuaca semakin baik dan kejadian kawasan dilanda banjir semakin pulih dan tiada lagi kawasan dilanda banjir kilat.

Tambah beliau, APM juga bersiap siaga menghadapi sebarang kemungkinan dan menasihati penduduk di kawasan berisiko agar sentiasa berjaga–jaga dengan keadaan semasa dan mengelakkan berada di kawasan tepi pantai.


Roslan Yatim Tokoh Guru Kebangsaan 2022; terima wang tunai, pingat emas

(Datuk Dr Radzi Md Jidin (tengah) bergambar kenangan bersama penerima Anugerah Tokoh Kepimpinan Pendidikan Kebangsaan Tahun 2022 Datuk Dr Adi Badiozaman @ Badio Zaman Tuah (dua, kiri) dan penerima Anugerah Tokoh Guru kepada Roslan Yatim (dua, kanan)/BERNAMA)

BACHOK, 16 Mei - Bekas Guru Besar Sekolah Kebangsaan (SK) Sena, Kedah, Roslan Yatim, 65 tahun, yang pernah dinobat Guru Besar Cemerlang turut menerima beberapa penghargaan di peringkat antarabangsa. Bergelar pendidik selama 37 tahun dan pada masa sama terlibat dengan pembubaran kokurikulum bagi subjek Kajian Tempatan Untuk Murid Tahun Lima dan Enam.  Pengalaman dan pencapaian itu membolehkan Roslan menerima Anugerah Tokoh Guru Kebangsaan 2022 bersempena Majlis Sambutan Hari Guru Peringkat Kebangsaan Kali Ke-51 .

(Datuk Dr Radzi Md Jidin (tengah) menyampaikan Anugerah Tokoh Guru kepada Roslan Yatim (kanan) pada Majlis Pelancaran Sambutan Hari Guru Peringkat Kebangsaan Kali ke-51/BERNAMA)

Beliau menerima wang tunai RM40,000 dan pingat emas bernilai RM10,000 yang disampaikan Menteri Kanan Pendidikan, Datuk Dr Radzi Jidin. Roslan yang berasal dari Seberang Alor, Kuala Perlis, berpengalaman menjadi jurulatih utama mata pelajaran Kajian Tempatan dari 1994 hingga 2016.  "Pada 2003, saya terlibat dalam penggubalan kurikulum, menggubal sukatan pelajaran dan menulis huraian sukatan kajian tempatan. Alhamdulillah, pada 2006 saya dipilih sebagai penulis teks kajian tempatan untuk Dewan Bahasa dan Pustaka untuk digunakan seluruh Malaysia dan 2007 lagi sekali dipilih sebagai penulis buku teks tahun enam. Jadi murid tahun lima dan enam di seluruh negara tu akan pakai teks yang saya tulis," kata beliau. Sementara itu, penerima Tokoh Kepimpinan Pendidikan Kebangsaan 2022, Datuk Dr Adi Badiozaman @ Badio Zaman Tuah, 71 tahun pula, merakamkan penghargaan kepada Kementerian Pendidikan kerana memilih beliau. "Saya melihat pendidikan kita amat penting sebagai jentera utama untuk membentuk generasi pelapis, melalui pendidikan kita harap akan terbentuk satu generasi yang memiliki ilmu pengetahuan yang berguna yang relevan untuk masa dan ketikanya."Tetapi sama penting ialah kemahiran-kemahiran yang dapat memberi kekuatan kepada ilmu pengetahuan yang dimiliki itu untuk dioperasikan," katanya.


Malaria zoonotik: Dua kematian di Terengganu

BESUT, 16 Mei- Terdapat dua kematian direkodkan membabitkan jangkitan malaria zoonotik di Terengganu tahun, mengikut rekod disahkan Kesihatan Negeri Terengganu (JKNT) mengesahkanPengarah Kesihatan Negeri, Datuk Dr Kasemani Embong, berkata satu kes dilaporkan di daerah Hulu Terengganu dan satu lagi di Setiu.Beliau berkata, kedua-dua kes itu dilaporkan mendapatkan rawatan lewat serta tidak menyatakan dengan jelas sejarah perjalanan masing-masing."Kita minta sesiapa yang bekerja atau melakukan aktiviti membabitkan hutan, sepatutnya apabila dia demam dan datang ke klinik perlu menyatakan sejarah pergi ke hutan atau pinggiran hutan," katanya selepas merasmikan Sambutan Hari Malaria Sedunia di sini, hari ini."Tindakan itu dapat membantu pihak kesihatan untuk mengesyaki antara diagnosis adalah malaria seterusnya dapat mengesan terus penyakit."Dalam kedua-dua kes ini, lambat mendapat rawatan dan kami tidak mengesyaki malaria kerana simptom penyakit itu tidak seperti dahulu demam menggigil tetapi sekadar sakit kepala dan muntah. Sekiranya sejarah perjalanan ke hutan dimaklumkan memudahkan pihak kami mengesan penyakit lebih awal," katanya.Berdasarkan rekod terdapat 13 kes malaria dilaporkan di negeri ini, 12 kes membabitkan malaria zoonotik dan satu kes import malaria manusia.

(Dr Kasemani Embong (dua kiri) melawat pameran selepas merasmikan merasmikan Sambutan Hari Malaria Sedunia di Dewan Merdeka, Kota Putera Square, Besut)

Katanya, sejak tahun 2012 tiada ada kes malaria jangkitan tempatan dilaporkan di negeri ini.Beliau berkata, ini membuktikan keberkesanan pelaksanaan inovasi dilaksanakan Kementerian Kesihatan Malaysia (KKM).Katanya, penduduk di kawasan pedalaman juga perlu mengamalkan langkah pencegahan seperti memakai pakaian dapat melindungi gigitan nyamuk serta guna ubat penghalau nyamuk.


Kuala Kedah dilanda banjir kilat susulan air pasang besar, hujan lebat

KUALA KEDAH, 16 Mei- Beberapa kawasan di sekitar Kuala Kedah dekat Alor Setar, Kedah dinaiki air, tengah hari tadi. Ia dikatakan berpunca daripada fenomena air pasang besar yang turut disertai hujan lebat sejak malam tadi.Fenomena air pasang besar itu dilapor bermula pada pukul 1 tengah hari tadi.

(Kelihatan beberapa penduduk di kawasan terjejas yang dinaiki air mula mengalihkan barangan mereka)

Antara kawasan yang dinaiki air termasuk tempat letak kenderaan di Terminal Feri Kuala Kedah, Pekan Kuala Kedah dan Kampung Tok Pasai. Keadaan itu menyebabkan beberapa kenderaan yang diletakkan di kawasan parkir tersebut serta sekitar Pekan Kuala Kedah, dimasuki air. Turut dinaiki air, kawasan sekitar Jeti Pendaratan Ikan Kampung Seberang Kota, Kuala Kedah sekaligus menjejaskan seketika aktiviti perniagaan di kawasan itu. Pegawai Pertahanan Awam Daerah Kota Setar, Kapten (Pertahanan Awam) Norlizawati Ismail berkata setakat ini tiada kemalangan jiwa dan tiada pemindahan mangsa dilaporkan.


Garis panduan pertukaran guru ditambah baik

(Datuk Dr Radzi Md Jidin (kiri) menyampaikan Anugerah Tokoh Kepimpinan Pendidikan Kebangsaan Tahun 2022 kepada Datuk Dr Adi Badiozaman @ Badio Zaman Tuah pada Majlis Pelancaran Sambutan Hari Guru Peringkat Kebangsaan Kali ke-51/BERNAMA)

BACHOK, 16 Mei - Kementerian Pendidikan (KPM) menambah baik beberapa struktur sistem pendidikan negara bagi memastikan kecekapan pengoperasian sekolah dan tanggungjawab para guru dapat ditingkatkan.Sebahagiannya sedang dalam pelaksanaan manakala selebihnya akan diumumkan dalam tempoh terdekat.Menurut Menteri Kanan Pendidikan Datuk Dr Radzi Jidin, antara perkara yang akan diberi perhatian ialah penyediaan platform aplikasi penyusunan jadual dan penggredan sekolah seluruh negara.Turut ditambah baik, soal kebajikan guru khususnya melibatkan permohonan pertukaran guru yang kini boleh dibuat sepanjang tahun melibatkan empat kali pertukaran setahun mengikut kesesuaian tempat dan opsyen mata pelajaran di negeri yang dipohon."Kadang-kadang mereka ditempatkan di sebuah sekolah dah ramai cikgu mengajar mata pelajaran yang sama mereka kena ajar mata pelajaran lain tapi bila dia mengajar mata pelajaran lain perkara ini tidak ditunjukkan dalam maklumat e-operasi sebagai opsen mata pelajaran."Mereka bila dia mohon pertukaran akan berdasarkan apa yang ada ikhtisas mereka jadi dia akan kata kami dah lama mengajar mata pelajaran lain tapi bila nak masuk ke negeri ini kena ikut mata pelajaran ikhtisas asal, ini menimbulkan kekangan", kata Dr Radzi dalam sidang media selepas Majlis Pelancaran Sambutan Hari Guru Peringkat Kebangsaan kali ke-51 bagi tahun 2022 di Universiti Malaysia Kelantan (UMK), di sini.Datu Dr Adi Badiozaman @ Badio Zaman Tuah dianugerahi Tokoh Kepimpinan Pendidikan Kebangsaan 2022, manakala Roslan Yatim menerima Anugerah Tokoh Guru Kebangsaan 2022.

Mengulas lanjut, Datuk Dr Radzi berkata pada masa sama, satu sistem pengisian pangkalan data maklumat secara berpusat turut akan di bangunkan supaya urusan pengumpulan pelbagai maklumat milik pelajar dan sebagainya dapat di buat dengan lebih efisian oleh pihak sekolah.  Tambah beliau, ketidakcekapan yang berlaku dalam struktur sistem sekolah akan diatasi bagi memastikan setiap guru dapat mengisi masa mendidik atau mengajar secara optimum.


Op Kesan Perkeso: Berbaki dua minggu lagi untuk majikan daftar pekerja

LANGKAWI, 16 Mei- Majikan mempunyai tempoh dua minggu lagi atau sehingga akhir bulan ini bagi mendaftar pekerja dan membayar caruman Pertubuhan Keselamatan Sosial (Perkeso) mereka sebelum dikenakan tindakan tegas.  Manakala bagi majikan yang mendaftar secara sukarela sebelum tarikh pemutihan berakhir 31 Mei pula akan dikecualikan daripada tindakan kompaun, pendakwaan dan faedah caruman lewat bayar. Timbalan Menteri Sumber Manusia, Datuk Awang Hashim berkata Perkeso komited melaksanakan Op Kesan di seluruh negara bagi mengenal pasti dan mengambil tindakan terhadap majikan degil mulai 1 Jun ini.  "Kita akan mula buat operasi secara menyeluruh pada bulan Jun ini, sebab kita melihat kepada risiko yang kita ada di masa hadapan, kita tidak tahu apa akan jadi, maka kita membina satu premis persediaan sekiranya apa-apa berlaku, kita sudah ada persediaan awal," katanya. Ujarnya lagi, majikan yang gagal mematuhi undang-undang berkenaan bakal berdepan hukuman denda sehingga RM10,000 atau dua tahun penjara atau kedua-duanya sekali.  Terdahulu beliau menyampaikan cek faedah pengurusan jenazah Perkeso sebanyak RM2,000 kepada bapa, Ahmad Nur Hassanuddin, Ibrahim Majid, di Jeti Pelancongan Kuah Langkawi.  Ahmad Nur Hassanuddin, merupakan kru kapal layar yang lemas selepas terjatuh dari bot di perairan Kuah, Rabu lalu.

(Datuk Awang Hashim menyampaikan cek faedah pengurusan jenazah Perkeso  kepada bapa Ahmad Nur Hassanuddin, Ibrahim Majid, di Jeti Pelancongan Kuah Langkawi)


Kerajaan mohon tambahan 5,000 kuota haji

TAIPING, 16 Mei- Kerajaan telah memohon agar kuota jemaah haji tahun ini ditambah sebanyak 5,000 lagi.  Menteri di Jabatan Perdana Menteri (Hal Ehwal Agama), Datuk Idris Ahmad bagaimanapun berkata, keputusan mengenainya bergantung sepenuhnya kepada kelulusan yang diberikan kerajaan Arab Saudi.  "Kalau boleh itu pun kita terpaksa bergantung kepada kemampuan yang diberikan oleh pihak kerajaan Arab Saudi kerana kita faham fasiliti sana disediakan oleh mereka dan mereka memahami dari sudut kesihatan dan sebagainya. Wallahualam itu pun pasal kita hanya mohon saja, kerana bidang kuasa ni terletak sepenuhnya kepada pihak sana," katanya.Beliau berkata demikian ketika menghadiri jamuan rumah terbuka Aidilfitri di Taiping pagi tadi.  Sebelum ini, jumlah jemaah haji dari Malaysia yang dibenarkan mengerjakan ibadah tersebut pada tahun ini adalah seramai 14,306 jemaah. Dalam pada itu, beliau berharap bakal jemaah dapat memberi penekanan berkaitan aspek kesihatan berikutan syarat ketat yang ditetapkan untuk menunaikan haji.

Tahun ini Arab Saudi hanya membenarkan satu juta jemaah haji dari seluruh dunia mengerjakan haji dengan 85 peratus adalah jemaah luar iaitu lebih tinggi daripada tahun 2019 dengan jemaah luar hanya dibenarkan 75 peratus sahaja.Antara syarat yang dikenakan ke atas jemaah haji tahun ini ialah mereka mesti berusia 65 tahun ke bawah, tidak mempunyai penyakit kronik dan mempunyai sijil vaksinasi COVID-19 dan perlu mengemukakan keputusan negatif ujian calitan (PCR) dalam tempoh 72 jam dari masa berlepas.


KPM susun semula proses pertukaran guru, 4 kali setahun

BACHOK, 16 Mei- Kementerian Pendidikan (KPM) telah menyusun semula proses pertukaran guru dengan permohonan boleh dibuat sepanjang tahun melibatkan empat kali pertukaran setahun berbanding dua kali sebelum ini.Menteri Kanan Pendidikan Datuk Dr Radzi Jidin berkata pertukaran yang dibuat pada setiap Mac, Jun, September dan Disember itu, mengikut kesesuaian tempat yang dipohon serta opsyen mata pelajaran di negeri terbabit.Beliau berkata pihaknya juga akan memastikan guru dapat mengajar subjek selain daripada iktisas kelayakan mereka supaya memberi kelebihan sewaktu meminta pertukaran nanti.“Langkah itu adalah sebahagian daripada usaha menambah baik semula beberapa struktur sistem pendidikan negara. Penambahbaikan lain yang akan diberi perhatian adalah penyediaan platform aplikasi penyusunan jadual dan pengredan sekolah di seluruh negara,” katanya.Beliau berkata demikian pada sidang media selepas menyempurnakan Majlis Pelancaran Sambutan Hari Guru Peringkat Kebangsaan Kali Ke-51 Tahun 2022 di Universiti Malaysia Kelantan (UMK) di sini, hari ini.Pada majlis tersebut Datu Dr Adi Badiozaman @ Badio Zaman Tuah telah dianugerahkan Tokoh Kepimpinan Pendidikan Kebangsaan 2022, manakala Roslan Yatim menerima Anugerah Tokoh Guru Kebangsaan 2022.

Mengulas lanjut, Radzi berkata sistem pengisian pangkalan data maklumat guru dan sebagainya turut akan diberi fokus oleh KPM bagi memudahkan urusan pertukaran dilaksanakan dengan mudah serta cekap.Menurutnya aspek pembangunan dan kebajikan guru perlu diberi perhatian bagi memastikan pengoperasian sekolah serta tanggungjawab golongan tersebut dapat ditingkatkan kecekapannya ketika bertugas."Kami telah turun padang mendengar pandangan dan rungutan daripada warga pendidik mengenai masalah dihadapi mereka, semasa sesi libat urus yang diadakan sebelum ini."Kami akan pastikan ketidakcekapan yang berlaku dalam struktur sistem sekolah dapat diatasi bagi memastikan setiap guru mengisi masa mendidik atau mengajar secara optimum," katanya.-BERNAMA


PERTAMA tonjol penglibatan wartawan wanita dalam HAWANA 2022

PETALING JAYA, 16 Mei- Penyertaan Persatuan Wartawan Wanita Malaysia (PERTAMA) pada penganjuran Hari Wartawan Nasional 2022 (HAWANA) 29 Mei ini bukan saja bagi menyokong bidang kewartawanan tanah air bahkan menjadikannya sebagai platform terbaik mengetengahkan wartawan wanita yang menjadi tulang belakang merakam sejarah dan peristiwa penting negara. HAWANA 2022 akan dirasmikan Perdana Menteri Datuk Seri Ismail Sabri Yaakob di Melaka selepas kali pertama ia diadakan pada 2018 bagi mengiktiraf peranan golongan wartawan dan pengamal media Malaysia.Presiden PERTAMA, Sariha Mohd Ali berkata, persatuan itu akan memanfaatkan sepenuhnya perhimpunan terbesar golongan wartawan dan pengamal media tanah air kerana ia akan melibatkan penyertaan rakan setugas dari negara serantau dan koresponden asing di negara ini.“Ini peluang terbaik menjadikan PERTAMA lebih dikenali bukan saja dalam kalangan pengamal media tempatan, tetapi juga di luar negara memandangkan HAWANA 2022 juga disertai wartawan dari negara jiran termasuk Indonesia.“Kami mahu mengintai peluang untuk bekerjasama dengan persatuan wartawan dari luar negara dalam usaha memantapkan lagi pembabitan wartawan wanita dengan membina rangkaian pada peringkat antarabangsa,” katanya selepas mesyuarat agung tahunan (AGM) PERTAMA di sini pada Sabtu.HAWANA 2022 dianjurkan Pertubuhan Berita Nasional Malaysia (Bernama) dengan sokongan daripada Ikatan Setia Kawan Wartawan Malaysia Indonesia (ISWAMI) dan Kementerian Komunikasi dan Multimedia (K-KOMM).Bersempena sambutan HAWANA, ISWAMI Malaysia mengundang 17 pemimpin utama media dari Indonesia termasuk ISWAMI Indonesia untuk menghadiri program-program yang dirancang.

Sariha berkata, PERTAMA juga akan berusaha menarik lebih ramai wartawan wanita muda di negara ini menyertai persatuan itu sebagai platform bagi mengukuhkan jaringan petugas media pelbagai organisasi sekali gus menjaga kebajikan mereka.Beliau berkata pelbagai program dirancang bagi menggerakkan semula PERTAMA selepas dua tahun sepi akibat kekangan pandemik COVID-19.“PERTAMA konsisten memberi pelbagai bantuan kepada rakan media wanita yang mengalami masalah termasuk membabitkan kematian ahli keluarga, kemasukan ke hospital dan sumbangan haji serta pelbagai manfaat lain.


Anak Orang Asli adalah hidup saya –Cikgu Nur Amin

(Nur Amin Hussin bermain gitar di hadapan murid-murid sebagai salah satu pendekatan pembelajaran muzik berkesan)

GUA MUSANG, 16 Mei -Khidmat guru ditagih tidak mengira tempat, sama ada dii kawasan bandar atau pedalaman, guru terus menabur bakti tanpa jemu.  Nur Amin Hussin, 39, guru mata pelajaran muzik Sekolah Kebangsaan (SK) Kuala Betis, di sini, semakin serasi dengan kehidupan komuniti Orang Asli.  Beliau yang sudah 12 tahun mengajar murid Orang Asli suku Temiar berkata, ketika mula ditugaskan mengajar di SK Kuala Betis dekat sini, persepsi masyarakat tentang masyarakat Orang Asli suku kaum Temiar memberi rasa kurang selesa. Namun, lama-kelamaan semakin serasi dengan norma kehidupan komuniti itu dan segala persepsi negatif berjaya ditepis sebagai cabaran sehingga jasa yang dicurahkan kepada murid Orang Asli melebihi kepentingan diri sendiri"Bila ada saingan mereka akan lebih beri komitmen, terutama dari segi latihan nyanyian.

(Nur Amin berkata, dia berbangga apabila dapat mencungkil ramai bakat murid Orang Asli terutamanya dalam bidang nyanyian solo dan koir)

"Dari segi kepandaian dan kebolehanapa itu kerja Allah. Allah beri semua cerdik pandai dan berakal. "Cuma kita nak ketengahkan bakat mereka dan mahu mendekati budaya mereka. Itu saja cabaran yang saya alami. Saya harap dengan adanya pengalaman ini saya dapat kongsikan dengan rakan guru yang lain supaya cabar diri kita supaya dapat dekati lagi dan dapat memberi ilmu dengan cara yang lebih kreatif dan lebih berkesan di masa akan datang," katanya. Nur Amin berkata, dia berbangga apabila dapat mencungkil ramai bakat murid Orang Asli terutamanya dalam bidang nyanyian solo dan koir.  Katanya, SK Kuala Betis mempunyai studio muzik sendiri yang dibina pada tahun 2011 dan menjadi tempat murid Orang Asli belajar instrumen muzik.  Tambahnya, pencapaian paling membanggakan ialah apabila pasukan koir SK Kuala Betis telah mendapat tempat kedua peringkat negeri Kelantan pada tahun 2013.


Johor peruntuk RM8.88 juta untuk naik taraf bilik guru

JOHOR BAHRU, 16 Mei- Kerajaan Johor telah memperuntukkan sejumlah RM8.88 juta untuk menaik taraf 1,775 bilik guru di seluruh sekolah di negeri itu sebagai tanda penghargaan kepada guru.Menteri Besar Johor, Datuk Onn Hafiz Ghazi berkata langkah berkenaan bagi memastikan 53,130 guru mempunyai tempat yang selesa dan kondusif setelah selesai menjalankan proses pengajaran dan pembelajaran dalam bilik darjah."Bagi menghargai pengorbanan guru-guru di Johor, sukacita saya nak mengumumkan bantuan khas untuk bilik-bilik guru di seluruh negeri Johor dan saya berharap mereka akan menggunakan peruntukan ini dengan sebaik mungkin."Setiap bilik guru, tidak kira sekolah jenis kebangsaan Cina dan Tamil, sekolah agama, sekolah kebangsaan atau sekolah menengah kebangsaan akan mendapat bantuan khas RM5,000 bagi mengimarahkan bilik mereka dan memberi keselesaan kepada semua guru," katanya kepada pemberita selepas menghadiri Sambutan Hari Guru dan Hari Raya Aidilfitri Maktab Sultan Abu Bakar (MSAB) di sini hari ini. Turut hadir, Pengetua MSAB Ahmad Shakir Jaafar. Pada majlis itu, Onn Hafiz turut mengumumkan peruntukan RM200,000 kepada MSAB bagi menaik taraf fasiliti dan kemudahan dewan di sekolah tersebut. "Sekolah ini (MSAB) adalah sekolah tertua di Johor yang ditubuhkan pada 1914 telah banyak melahirkan ramai tokoh yang telah berjasa kepada negara khususnya kepada Johor, atas sebab itu apabila pengetua memohon bantuan, kita meluluskan peruntukan demikian," katanya.

(Menteri Besar Johor, Datuk Onn Hafiz Ghazi)

Beliau berkata selain menghulurkan bantuan untuk menaik taraf, setiap sekolah pastinya mempunyai perkara yang perlu diteliti. "Dari segi bantuan untuk sekolah, saya rasa memang setiap sekolah ada sahaja perkara yang perlu dilihat. Saya rasa di peringkat kementerian, mereka sentiasa memperhalusi perkara tersebut, jadi tujuan saya bagi bantuan ini adalah lebih kepada penghargaan selain tanda kasih kerajaan negeri terhadap guru-guru di Johor," katanya. Dalam perkembangan lain, menerusi hantaran di laman Facebooknya, Onn Hafiz berkata beliau telah dilantik sebagai Pengerusi Lembaga Kemajuan Johor Tenggara (Kejora) oleh Menteri Pembangunan Luar Bandar Datuk Seri Mahdzir Khalid. "Syukur alhamdulilah, ini merupakan tanggungjawab dan amanah yang cukup besar bagi merancakkan pembangunan luar bandar demi Bangsa Johor. Insya-Allah saya akan pikulnya dengan sebaik mungkin," katanya.


Hobi tangkap anak ikan kelah beri duit poket kepada tiga sahabat

HULU TERENGGANU, 16 Mei- Hobi menangkap anak ikan kelah merah membolehkan tiga sahabat dari Kampung Bukit, di sini menambah ‘duit poket’ bagi perbelanjaan ke sekolah sekali gus meringankan beban ibu bapa masing-masing.Kebiasaannya, Muhammad Syahrizal Aiman Abdullah, 14, bersama rakannya Muhammad Sharil Hakim Mat Nawang, 12 dan Muhammad Faizal Ikhwan Ismail, 11, akan keluar mencari spesies ikan sungai itu pada waktu petang selepas tamat waktu persekolahan.Muhammad Syahrizal Aiman berkata mereka menggunakan penapis air bagi menyauk anak ikan kelah merah yang banyak terdapat di sepanjang Sungai Belukar Bukit dan setiap seekor dijual antara 30 sen dan 40 sen bergantung kepada saiz.“Jualan tak menentu tengok nasib berapa jumlah anak ikan yang berjaya ditangkap, paling banyak yang pernah saya dapat RM200 itupun setelah sehari suntuk menyauk ikan.“Ramai pembeli yang dah kenal saya akan datang ke sini bagi mendapatkan anak ikan kelah. Biasanya ia dijual semula pada harga lebih tinggi untuk pasaran luar," katanya ketika ditemui Bernama di sini.Muhammad Sharil Hakim pula berkata keghairahan mereka dengan hobi itu, bagaimanapun tidak menjejaskan pelajaran kerana aktiviti tersebut hanya dilakukan pada musim cuti sekolah, cuti umum atau waktu petang sahaja.“Saya akan pastikan semua kerja sekolah siap, baru boleh keluar cari anak ikan di sungai. Emak dan ayah selalu ingatkan saya agar tidak terlalu leka dengan hobi ini," kata murid Tahun Enam, Sekolah Kebangsaan Betong di sini itu.

Sementara itu, Hafidah Othman, 48, ibu kepada Muhammad Faizal Ikhwan berkata dia memahami minat anaknya itu, namun sentiasa mengingatkan agar menitikberatkan aspek keselamatan sepanjang berada di sungai.“Syukur, hobi ini sekurang-kurangnya dapat memberi pendapatan kepada dia bagi membeli apa sahaja yang diinginkan. Jumlah yang diperoleh bukan perkara utama.“Hobi ini juga secara tidak langsung dapat menjauhkan mereka daripada gajet yang menjadi kegilaan anak-anak zaman sekarang, selain dapat mendidik mereka untuk menghargai alam semula jadi," katanya.


Sultan Johor terima laporan pasukan khas kes Batu Puteh

JOHOR BAHRU, 16 Mei- Sultan Johor, Sultan Ibrahim Sultan Iskandar berkenan menerima laporan Pasukan Petugas Khas yang ditubuhkan Kerajaan Persekutuan bagi menyemak isu-isu dan tindakan perundangan berhubung kes Batu Puteh, Batuan Tengah dan Tubir Selatan. Laporan dipersembahkan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, bersama Pengerusi Pasukan Petugas Khas, Tan Sri Mohamed Apandi Ali. Pada 29 Oktober lalu, kabinet bersetuju membentuk Pasukan Petugas Khas susulan keputusan Kerajaan Persekutuan semasa pentadbiran Tun Dr Mahathir Mohamad pada 2018, yang tidak meneruskan permohonan semakan semula terhadap kes Batu Puteh di Mahkamah Keadilan Antarabangsa.

(Laporan Pasukan Petugas Khas berhubung kes Batu Puteh, Batuan Tengah dan Tubir Selatan / Foto FB Sultan Ibrahim Sultan Iskandar)

Baginda bertitah, keputusan itu seolah-olah mengaku kalah sebelum masuk gelanggang di mahkamah berkenaan, walaupun ada bukti baharu yang memihak kepada Malaysia. Sultan Ibrahim menegaskan, sebab-sebab keputusan Tun Dr Mahathir berbuat demikian perlu diketahui umum, kerana ia melibatkan kedaulatan negeri Johor.


Jumlah kemasukan pesakit COVID-19 ke fasiliti KKM meningkat 38 peratus.

PUTRAJAYA, 16 Mei- Jumlah kemasukan pesakit COVID-19 ke fasiliti kesihatan milik Kementerian Kesihatan Malaysia (KKM) bagi setiap 100,000 penduduk meningkat sebanyak 38 peratus.Ketua Pengarah Kesihatan, Tan Sri Dr Noor Hisham Abdullah berkata, peningkatan itu telah dijangka susulan sambutan Aidilfitri baru-baru ini."Bagi pesakit kategori 1 dan 2, meningkat sebanyak 100 peratus iaitu daripada 1 per 100,000 penduduk kepada 2 per 100,000 penduduk," katanya menerusi kenyataan.

(Tan Sri Dr. Noor Hisham Abdullah, Ketua Pengarah Kesihatan)

Tambah beliau, pesakit kategori 3, 4, dan 5 juga turut mencatatkan peningkatan sebanyak 100 peratus.


JKNJ arah kedai makan ditutup

JOHOR BAHRU, 16 Mei- Sebuah kedai makan di daerah ini diarah tutup setelah pihak Jabatan Kesihatan Negeri Johor (JKNJ) mendapati tahap kebersihan premis berkenaan tidak memuaskan susulan isu viral yang mengaitkan kedai berkenaan dengan kes keracunan makanan.Pengerusi Jawatankuasa Kesihatan dan Perpaduan Negeri Johor Ling Tian Soon berkata terdahulu, pihaknya menyiasat kes keracunan itu susulan dakwaan berkenaan keracunan makanan semalam (15 Mei) setelah seorang pelanggan makan roti di kedai makan tersebut.Katanya selain itu tiga notis turut dikeluarkan di bawah Seksyen 32B Akta Makanan 1983 atas kesalahan melanggar Peraturan-Peraturan Kebersihan Makanan (PPKM) 2009. “Pejabat Kesihatan Daerah Johor Bahru masih melakukan pengesanan kes keracunan makanan secara aktif yang berkaitan kejadian ini dari fasiliti kesihatan swasta dan kerajaan.

“Orang ramai juga dinasihatkan untuk mengambil langkah pencegahan untuk mengurangkan risiko keracunan makanan dengan memilih kedai makan yang mempunyai tahap kebersihan memuaskan,” katanya dalam satu kenyataan, hari ini.Beliau turut menasihati masyarakat agar mengamalkan “lihat, hidu dan rasa” sebelum makan untuk mengelakkan keracunan makanan selain mengenal pasti gejala keracunan makanan seperti sakit perut, muntah dan cirit-birit bagi mendapatkan rawatan segera.


T. Ravichandran tawan Everest buat kali ketiga

KUALA LUMPUR, 16 Mei - Puncak Gunung Everest sekali lagi berjaya ditawan pendaki solo profesional, T. Ravichandran.Beliau yang mengulangi sejarah menawan puncak dunia buat kali ketiga mengakui pendakian kali ini berbeza dan dikongsi bersama pasukannya Malaysia-Everest Expeditition 2022.Ia merupakan pendakian ketiga Ravichandran menawan puncak Everest selepas 2006 serta 2007 dan pada pendakian kedua, beliau pernah berdepan cabaran menghidapi radang dingin di lapan jari tangannya.Menurutnya, dua pendakian sebelum ini amat mencabar terutama ilmu pendakian dan persiapan berdepan cuaca ekstrem yang sentiasa berubah dan tidak menentu selain kesesakan pendaki.

(T. Ravichandran ketika berkongsi kejayaan menawan puncak Gunung Everest)

Beliau juga berazam meneruskan pendakian solo Gunung Everest buat kali keempat tanpa menggunakan tong oksigen tahun hadapan.Ravichandran dan kumpulannya memulakan pendakian 2 Mei lalu menuju ke khemah satu, khemah dua serta khemah tiga dan berhenti untuk berehat pada 5 Mei sebelum meneruskan pendakian dari 9 hingga 11 Mei sekali gus tiba di puncak pada 12 Mei.


Penularan HFMD, kerjasama ibu bapa dan pusat jagaan penting

SELAYANG, 16 Mei - Prosedur Operasi Standard (SOP) COVID-19 masih relevan dan perlu dipatuhi bagi mengekang Penyakit Tangan, Kaki dan Mulut (HFMD) daripada terus menular.Ini terutamanya, aspek kebersihan asas seperti mencuci tangan dengan kerap dan memastikan tempat yang sering dicapai oleh kanak-kanak kekal bersih.Jelas Pakar Perunding Pediatrik dan Pediatrik Nefrologi Hospital Selayang, Dr. S Selva Kumar amalan mencuci tangan dengan sabun dan air khususnya semasa musim perayaan perlu diutamakan memandangkan aktiviti bersentuhan sukar untuk dihindari."Waktu musim perayaan ini pergaulan antara ibu bapa, kanak-kanak lain sanak saudara memang akan berlaku dan waktu itu kita tak boleh amalkan bersentuhan, bersalaman dan sebagainya."Ini yang mungkin juga akan menyebabkan peningkatan kerana selepas Aidilfitri ada nampak dan ini juga mungkin salah satu sebab," katanya kepada RTM.

Beliau ditemubual di Hospital Selayang.Dalam pada itu, Dr. S Selva Kumar turut menasihati ibu bapa agar tidak panik sebaliknya laporkan kepada Tadika, atau Taska sekiranya anak mula mengalami gejala seperti demam dan terdapat ruam melepuh pada tangan, kaki, mulut dan lidah.


Karnival Halal Malaysia-Thailand bantu usahawan tempatan tembusi pasaran antarabangsa

(Saran Shah Ganasen ketika ditemui RTM di tapak karnival)

PUCHONG, 16 Mei - Penglibatan usahawan tempatan dalam Karnival Makananan Halal Antarabangsa Malaysia-Thailand, boleh membantu perniagaan usahawan tempatan menembusi pasaran antarabangsa.Malah, ia juga mampu memberikan impak positif kepada aspek pertumbuhan ekonomi negara terutamanya minat pelabur dari luar negara dalam industri pemakanan.Jelas Penganjur Karnival, Saran Shah Ganasen minat usahawan tempatan dalam menyertai karnival makanan antarabangsa tersebut boleh dilihat menerusi jumlah penyertaan yang cukup memberangsangkan."Kita punya Karnival Makananan Halal Antarabangsa Malaysia-Thailand ini ada 40 khemah, termasuk peniaga tempatan lebih kurang dalam 70% dan 30% daripada negara jiran kita, Thailand."Kita dapat sambutan yang baik sebab dua setengah tahun PKP, baru first event kita adakan bertujuan memulihkan ekonomi negara," katanya kepada RTM.

(Sebahagian peniaga yang menyertai Karnival Makananan Halal Antarabangsa Malaysia-Thailand)

Karnival tersebut telah bermula 13 Mei lalu dan dijangka berakhir pada 23 Mei 2022.Pelbagai jenis makanan tradisional Malaysia dan Thailand dijual kepada orang ramai.Dijangka lebih 100,000 pengunjung termasuk pelancong asing akan hadir ke karnival berkenaan yang diadakan di Lutos, Puchong, Selangor.


Suami isteri ditahan disyaki dera anak saudara hingga mati

IPOH, 16 Mei - Sepasang suami isteri ditahan selepas disyaki mendera hingga menyebabkan kematian seorang kanak-kanak perempuan berusia 8 tahun.  Ketua Polis Perak, Datuk Mior Faridalathrash Wahid berkata kanak-kanak tersebut disahkan meninggal dunia kira-kira pukul 1.45 pagi selepas dibawa ke Hospital Raja Permaisuri Bainun, di sini semalam.

(Ketua Polis Perak, Datuk Mior Faridalathrash Wahid)

Beliau berkata, bedah siasat yang dijalankan ke atas badan mangsa mendapati terdapat kesan cedera akibat didera.  "Pemeriksaan ke atas badan mayat mendapati terdapat beberapa kesan cedera disyaki akibat didera."Polis sudah menangkap suami isteri yang juga adalah ibu dan bapa saudara mangsa selain mereka juga adalah penjaga kepada mangsa yang tinggal di Ipoh," katanya dalam satu kenyataan malam tadi.Penahanan kedua-dua suspek berusia 40 tahun itu dilakukan hasil laporan polis yang dibuat semalam. Mereka akan dibawa ke mahkamah hari ini (Isnin) untuk permohonan reman di bawah Seksyen 302 Kanun Keseksaan.


Isu Palestin: Kredibiliti dan ketokohan PM terserlah

KUALA LUMPUR, 15 Mei- Kredibiliti dan ketokohan Datuk Seri Ismai Sabri Yaakob cukup terserlah di pentas Sidang Kemuncak Khas ASEAN-Amerika Syarikat apabila beliau berani menyuarakan pendirian Malaysia mengenai isu Palestin di hadapan Presiden Joe Biden.Felo Kanan Akademi Penyelidikan Strategik Nusantara (NASR), Prof. Dr. Azmi Hassan menyifatkan hasrat Keluarga Malaysia perjuangkan isu keamanan dalam perkara itu berjaya dibawa untuk perhatian Washington."Apa yang penting adalah kita melalui Perdana Menteri menyampaikan hasrat itu dengan menyatakan pendidiran dan memberitahu kepada Washington pendirian Kuala Lumpur terhadap kekejaman yang dilakukan"Dalam hal ini saya mengucapkan syabas kepada Perdana Menteri kerana menimbulkan perkara ini.

(Ismail Sabri terserlah di pentas Sidang Kemuncak Khas ASEAN-Amerika Syarikat apabila beliau berani menyuarakan pendirian Malaysia mengenai isu Palestin di hadapan Presiden Joe Biden)

"Saya yakin Keluarga Malaysia bangga kerana tidak ramai pemimpin dunia lain yang mahu mengutarakan pendirian ini dengan tegas,:" katanya klepada RTM.Azmi berkata, beliau juga optimis sokongan yang diberikanMalaysia untuk sekian lama, akan diteruskan sehingga mereka bebas daripada kekejaman rejim Zionis. Pada sidang kemuncak khas Amerika Syarikat-Asean, Malaysia menjadi satu-satunya negara yang menekankan Amerika perlu jujur dalam menyelesaikan isu Palestin.Perdana Menteri turut menyentuh pelbagai isu termasuk krisis Rusia-Ukraine, Laut China Selatan dan Myanmar pada sidang kemuncak khas Amerika Syarikat-ASEAN.

Sementara itu, Penganalisis Politik & Media Sosial Universiti teknologi Mara, UiTM, Prof Madya Dr Sara Chinnasamy turut menggambarkan perkara itu menunjukkan komitmen Malaysia untuk meletakkan isu Palestin sebagai salah satu keutamaan pada Sidang Kemuncak Khas Amerika Syarikat-Asean."Isu ini sudah berpanjangan untuk sekian lama, pemimpin negara kita sudah menyuarakan perkara ini."Kita masih belum capai peneyelesaian, sehubungan itu lawatan Perdana Menteri menunjukkan Malaysia tetap konsisten memperjuangkan hak nasib Palestin, kerap menyuarakan terhadap rakyat Palestin," katanya


13 terperangkap kepala air di Maran diselamatkan

(Bomba menggunakan personal floating device dan tali dengan teknik River Crossing, bagi menyelamatkan mangsa/FOTO FB BOMBA PAHANG)

MARAN, 15 Mei- 13 individu daripada dua keluarga berdepan detik cemas apabila dikejutkan dengan kejadian kepala air di Lubuk Ujik Taman Che Minah Sayang, Maran.Bagaimanapun mereka yang terkandas di seberang sungai, diselamatkan Jabatan Bomba dan Penyelamat Malaysia (JBPM) Pahang.Penolong Pengarah Bahagian Operasi JBPM Pahang, Ismail Abdul Ghani berkata, 13 mangsa yang terkandas berjaya diselamatkan dalam kejadian itu.Menurut beliau, pihaknya menerima panggilan orang awam berhubung kejadian, pada pukul 2.07 petang tadi.

(Kejadian melibatkan keseluruhan 13 orang mangsa iaitu masing-masing 3 orang lelaki dewasa, 3 wanita dewasa dan 7 kanak-kanak/ FOTO FB BOMBA PAHANG)

Bertindak atas laporan, enam pegawai dan anggota dari Balai Bomba dan Penyelamat Maran bersama kekuatan tiga jentera digerakkan ke lokasi kejadian.Pihaknya menggunakan personal floating device dan tali; dengan teknik River Crossing, bagi menyelamatkan mangsa.Operasi menyelamat ditamatkan pada pukul 4.10 petang tadi.Berdasarkan siasatan, mangsa dari Muadzam Shah, Rompin itu berada di Maran untuk melawat keluarganya.


Dua pendaki wanita dipercayai dibawa arus deras di Gunung Suku

IPOH, 15 Mei- Dua wanita dipercayai dibawa arus deras dalam kejadian tanah runtuh dan kepala air ketika sedang mendaki Gunung Suku di Jalan Simpang Pulai-Cameron Highlands pagi tadi.

Mangsa dikenali sebagai See Su Yen, 32, dan Ng Yee Chew, 46 tahun.

Ketua Polis Perak Datuk Mior Faridalathrash Wahid berkata pihaknya menerima maklumat mengenai kejadian itu pada kira-kira pukul 6.50 pagi.

"Semasa kejadian pada kira-kira pukul 5 pagi, sekumpulan pendaki gunung seramai 29 orang telah mendengar bunyi air dan tanah runtuh di atas gunung lalu mengambil keputusan untuk berpatah balik.

Namun, semasa dalam perjalanan turun ke kaki bukit, kepala air menimpa kumpulan pendaki tersebut dan dua orang pendaki gunung wanita itu yang berasal dari Cheras dan Klang, Selangor dipercayai telah dihanyutkan oleh arus deras," katanya dalam satu kenyataan di sini hari ini.

(Ketua Polis Perak Datuk Mior Faridalathrash)


Pindaan perlembagaan demi kestabilan parti -Zahid

KUALA LUMPUR, 15 Mei- Presiden UMNO, Datuk Seri Ahmad Zahid Hamidi dalam ucapannya pada Perhimpunan Agung Khas UMNO 2022 menyebut, pindaan perlembagaan itu dibuat demi kestabilan parti itu untuk masa akan datang. Beliau berkata, beberapa pendekatan termasuk keabsahan kelulusan pindaan Perlembagaan Umno dapat memberi ruang kepada parti itu mengorak langkah dan menyusun strategi berkesan bagi menghadapi Pilihan Raya Umum (PRU) pada masa depan tanpa perlu bergelut dengan masalah dalaman."Ia akan memberi ruang kepada pentadbiran parti di peringkat pusat, bahagian dan cawangan untuk fokus kepada gerak kerja menghadapi PRU pada setiap penggal. "Setelah PRU selesai, pemilihan parti akan dijalankan dan pasukan baharu akan dipilih. Pasukan yang baharu itu mempunyai masa maksimum lima tahun untuk menumpukan tenaga dan gerak kerja demi kesejahteraan rakyat. "Pada masa yang sama, kestabilan parti terus terpelihara, bagi menghadapi pilihan raya-pilihan raya umum seterusnya," katanya.Zahid Hamidi berkata, pendekatan itu adalah usaha, amanah dan tanggungjawab ahli Umno terhadap kelangsungan parti.Malah katanya, ia menuntut ahli Umno untuk berlapang dada dan berjiwa besar, bagi memastikan parti terus mekar menuju ke satu abad perjuangannya.Menurutnya, pendekatan Umno yang juga memberi ruang kepada muka-muka baharu pada dua Pilihan Raya Negeri (PRN) adalah antara bukti parti turut tidak ketandusan pemimpin."Ini memperlihatkan kesiapsiagaan Umno, untuk memastikan obor perjuangan parti terus semarak menyongsong usia 100 tahun."Inilah kedinamikan politik Umno. Kita sentiasa bersedia membuat anjakan agar sesuai dengan tuntutan semasa. Kini, jumlah pengundi muda berusia bawah 40 tahun, melebihi 12 juta orang atau mewakili 58 peratus daripada jumlah keseluruhan 21 juta pengundi."Apakah Umno tidak cakna akan perkara ini? Apakah kita yang sudah bertapak dan menjadi wakil rakyat sejak lima, enam, tujuh atau lapan penggal masih merasakan ini zaman kita lagi/," ujar beliau.

(Ahmad Zahid Hamidi (dua dari kiri) dan timbalannya, Datuk Seri Mohamad Hasan (baju hijau)  sertaPerdana Menteri merangkap Naib Presiden Umno, Datuk Seri Ismail Sabri Yaakob (tengah) pada Perhimpunan Agung Khas Umno 2022 di WTC)

Beliau berkata demikian ketika menyampaikan ucapan pada Persidangan Agung Umno (PAU) Khas di Dewan Merdeka Pusat Dagangan Dunia (WTC) di sini, hari ini.Zahid turut menegaskan, UMNO tidak mempunyai DNA atau baka untuk mencetuskan kekacauan yang boleh menjerumuskan negara kepada keadaan tidak menentu."UMNO punya catatan membangunkan negara. UMNO bersejarahkan kemakmuran dan kestabilan. UMNO berwajahkan keharmonian dan kesejahteraan.Justeru katanya, soal kestabilan, keharmonian, kemakmuran serta kesejahteraan adalah agenda yang tidak pernah luput, daripada kamus perjuangan UMNO.


Usul pindaan perlembagaan UMNO lulus

KUALA LUMPUR, 15 Mei- UMNO hari ini meminda perlembagaan partinya bagi melanjutkan pemilihan parti dalam tempoh enam bulan selepas Pilihan Raya Umum (PRU) selesai diadakan.  Pindaan itu mendapat sokongan sebulat suara perwakilan UMNO yang hadir pada persidangan Agung Khas UMNO di ibu negara.  Usul pindaan perlembagaan parti tersebut dilakukan mengikut Fasal 10.16 Perlembagaan UMNO.  Ia dibawa Naib Presidennya, Datuk Seri Mohamed Khaled Nordin dan mendapat sokongan 2,586 perwakilan.  Usul pindaan Perlembagaan itu sebelum ini sudah dibahaskan pada Perhimpunan Agung UMNO, Mac lalu dan kemudiannya diluluskan Majlis Kerja Tertinggi (MKT) UMNO.Terdahulu, menerusi pembentangan yang dibacakan kepada perwakilan, Khaled memaklumkan bahawa secara umumnya, pindaan melalui Perhimpunan Agung Khas UMNO ini melibatkan hanya tiga fasal iaitu Fasal 10.16, Fasal 15.3 dan Fasal 18.2.“Dengan hanya melibatkan 3 fasal ini sahaja, ia bermakna pemilihan parti tetap diadakan 3 tahun sekali seperti yang terkandung dalam Fasal 9.3 Perlembagaan UMNO. Sebaliknya peruntukan dan fasal baharu yang dipinda dan dimasukkan ini adalah fasal pengecualian kepada pemilihan 3 tahun sekali tersebut.

(Pindaan itu mendapat sokongan sebulat suara perwakilan UMNO yang hadir pada persidangan Agung Khas UMNO di ibu negara)

“Fasal pertama yang dipinda adalah Fasal 10.16 yang sekarang ini memperuntukkan bahawa, Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan. Penangguhan ini tidak boleh lebih daripada lapan belas (18) bulan dari tarikh pemilihan yang sepatutnya ia diadakan.“Fasal ini akan dipinda untuk memberi kuasa dan pilihan kepada MKT untuk membuat satu lagi bentuk penangguhan kepada pemilihan parti iaitu penangguhan selama 6 bulan selepas sesuatu PRU itu diadakan,” katanya.Dalam erti kata lain jelasnya, peruntukkan Fasal 10.16 yang sedia ada akan dipinda menjadi Fasal 10.16.1 dan akan berbunyi seperti berikut:Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan. Penangguhan ini tidak boleh lebih daripada lapan belas (18) bulan dari tarikh pemilihan yang sepatutnya ia diadakan atau tidak lebih daripada enam (6) bulan selepas diadakan sesuatu Pilihan Raya Umum Parlimen (Dewan Rakyat), yang mana terkemudian.“Maka, selain daripada tempoh penangguhan selama 18 bulan yang dibenarkan sebelum ini, MKT selepas ini turut berhak untuk menangguhkan pemilihan parti kepada suatu tempoh tidak melebihi 6 bulan selepas sesuatu PRU itu diadakan, bergantung kepada yang mana satukah lebih terkemudian.” katanya.


Demokrasi berparlimen: Belia berperanan penting bentuk negara bangsa

(Ismail Sabri dalam perutusan sempena Hari Belia Negara 2022 bertemakan ‘Ini Masa Kita’ yang disiarkan RTM pada Ahad)

KUALA LUMPUR, 15 Mei- Perdana Menteri, Datuk Seri Ismail Sabri Yaakob berharap belia lebih celik dan cakna tentang sistem demokrasi berparlimen.Beliau berkata, belia memainkan peranan besar dalam pembentukan negara bangsa terutama dalam memilih pemimpin yang akan mengemudi Malaysia selaras dengan pelaksanaan Pindaan Undang-undang Perlembagaan Persekutuan.Justeru katanya, peranan sebagai pengundi muda dengan pelaksanaan Undi18, tentunya meningkatkan jati diri menjadi warganegara bertanggungjawab menjelang pilihan raya umum (PRU) akan datang dalaam memilih pemimpin negara."Jumlah pengundi belia berusia antara 21 ke 40 tahun pada 2020 ialah 6.2 juta orang iaitu 40.8 peratus daripada keseluruhan 15.3 juta pengundi berdaftar."Pada 12 Mac 2022, negara mencipta sejarah baharu apabila golongan belia julung kalinya diberi hak dan mandat untuk mengundi pada Pilihan Raya Negeri Johor, yang mencatat peningkatan kira-kira 28 peratus pengundi dengan penambahan hampir 750,000 pengundi berusia 18 tahun ke atas daripada keseluruhan 2.6 juta pengundi berdaftar susulan pendaftaran automatik Undi18,” katanya.

(Peranan belia sebagai pengundi muda dengan pelaksanaan Undi18, tentunya meningkatkan jati diri menjadi warganegara bertanggungjawab menjelang pilihan raya umum (PRU) akan datang dalaam memilih pemimpin negara)

Beliau berkata demikian dalam perutusan sempena Hari Belia Negara 2022 bertemakan ‘Ini Masa Kita’ yang disiarkan RTM pada Ahad.Perdana Menteri berkata, penglibatan anak muda yang dilihat semakin meningkat dalam arena politik negara merupakan petanda positif serta perlu dikembangkan lebih meluas.Menurut Ismail Sabri, pemimpin belia perlu mengambil tahu dan sedar penguatkuasaan pindaan Akta Pertubuhan Belia dan Pembangunan Belia 2007 (Akta 668) yang melibatkan penurunan had umur belia daripada 40 kepada 30 tahun.Katanya, pelaksanaan pindaan akta itu dapat meramaikan pemimpin belia berumur di bawah 30 tahun, seterusnya memberi ruang kepada golongan itu untuk mengasah bakat kepimpinan dan mencari pengalaman sebanyak mungkin menerusi ruang yang ditinggalkan.


Agong berangkat ke Abu Dhabi untuk beri penghormatan terakhir

SEPANG, 15 Mei -  Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat ke Abu Dhabi, Emiriah Arab Bersatu (UAE) bagi memberi penghormatan terakhir kepada Presiden UAE dan juga Pemerintah Abu Dhabi Sheikh Khalifa bin Zayed Al Nahyan, yang mangkat Jumaat lepas.

Pesawat khas yang membawa Seri Paduka berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) di sini, pada kira-kira 4.20 petang.

Lawatan khas Al-Sultan Abdullah ke Abu Dhabi itu turut diiringi Datuk Pengelola Bijaya Diraja Istana Negara Datuk Ahmad Fadil Shamsuddin, Ketua Protokol Wisma Putra Datuk Wan Zaidi Wan Abdullah dan Ketua Pegawai Istiadat Kerajaan Bahagian Istiadat dan Urusetia Persidangan Antarabangsa Datuk Rozainor Ramli.

Timbalan Menteri Luar Datuk Kamarudin Jaffar dan Timbalan Ketua Setiausaha Kanan Jabatan Perdana Menteri Datuk Sollehuddin Alyubi Zakaria hadir mengucapkan selamat berangkat kepada baginda.

Sebelum berangkat, Seri Paduka melalui kawalan kehormat setempat Batalion Pertama Rejimen Askar Melayu Diraja terdiri daripada dua pegawai dan 26 anggota.

Istiadat penghormatan terakhir Almarhum dijadualkan berlangsung selama tiga hari bermula semalam.

Malaysia dan UAE juga mempunyai hubungan dua hala yang rapat dan mesra di pelbagai peringkat, termasuk kedua-dua pemimpin negara dan sesama rakyat.

Al-Sultan Abdullah sebelum ini berkenan supaya bendera peribadi Seri Paduka dikibarkan secara separuh tiang di Istana Negara selama lima hari berturut-turut bermula semalam sebagai tanda berkabung atas kemangkatan Sheikh Khalifa.-BERNAMA

(Al-Sultan Abdullah Ri’ayatuddin Al-Mustafa Billah Shah berkenan mengaminkan bacaan doa sebelum berangkat ke Abu Dhabi / BERNAMA)


Ismail Sabri tiba di Pangkalan Udara TUDM, selepas lawatan kerja empat hari ke AS

(PM menyantuni Keluarga Malaysia sebailk tiba di tanah air/FOTO BERNAMA)

SUBANG, 15 Mei- Perdana Menteri Datuk Seri Ismail Sabri Yaakob tiba di Pangkalan Udara Tentera Udara Diraja Malaysia (TUDM) di sini pagi tadi setelah melakukan lawatan kerja selama empat hari di Amerika Syarikat (AS). Kira-kira 400 orang terdiri daripada kepimpinan UMNO, mahasiswa dan belia serta Keluarga Malaysia berada di perkarangan pangkalan udara itu untuk menyambut ketibaan Perdana Menteri dengan membawa pelbagai kain rentang.Antara yang kelihatan tertera pada kain rentang adalah "DSIS lantang perjuangkan rakyat Palestin di depan pemimpin dunia”, "Salute keberanian YAB PM tak gentar perjuangkan isu keamanan depan pemimpin dunia” dan "Thank you PM DSIS less talk, more action" diiringi lagu patriotik ‘Inilah Barisan Kita’.Turut hadir Menteri Wilayah Persekutuan Datuk Seri Dr Shahidan Kassim dan Menteri Pembangunan Luar Bandar Datuk Seri Mahdzir Khalid.Ismail Sabri turut memberhentikan kenderaannya serta meluangkan masa kira-kira setengah jam menyantuni mereka yang hadir. Dalam lawatan kerja di AS, Perdana Menteri mengambil bahagian dalam Sidang Kemuncak Khas ASEAN-AS di samping mengadakan pertemuan dengan Presiden Amerika Joe Biden serta pemimpin negara-negara ASEAN.Dalam sidang medianya di penghujung lawatan, beliau menyifatkan lawatan itu sebagai satu kejayaan dalam mengukuhkan lagi hubungan Malaysia-AS serta ASEAN-AS, dan pada pada Sidang Kemuncak Khas ASEAN-AS yang dipengerusikan Biden pula, perdana menteri menyentuh pelbagai isu termasuk krisis Rusia-Ukraine, Laut China Selatan, Palestin dan Myanmar.   Menurut Perdana Menteri konflik-konflik itu bukan sahaja menjejaskan ekonomi dunia tetapi juga mengorbankan rakyat yang tidak berdosa.

(Ismail Sabri bergambar bersama Keluarga Malaysia sebaik tiba di tanah air kira-kira jam 9.30 pagi Ahad di Pangkalan Tentera Udara Subang, setelah mengakhiri lawatan kerja empat hari ke Amerika Syarikat/FOTO BERNAMA)

Malaysia adalah satu-satunya negara pada persidangan itu yang secara berterus-terang meminta agar AS membantu melaksanakan resolusi Pertubuhan Bangsa-Bangsa Bersatu (PBB) mengenai pembentukan negara Palestin sebelum perang 1967 yang memberi hak Baitulmuqaddis sebagai ibu negara Palestin. Di hadapan Presiden AS, Perdana Menteri meminta AS berlaku jujur dan telus dalam menangani isu Israel-Palestin dan berkata: “Kekejaman Israel terhadap rakyat Palestin yang terus berleluasa harus dihentikan segera.Mengenai isu Laut China Selatan dan Myanmar pula, Malaysia mahu Laut China Selatan kekal sebagai kawasan bebas daripada campur tangan kuasa besar dan kekal sebagai kawasan perdagangan bebas dan meminta kuasa-kuasa besar sama ada China atau AS menghentikan provokasi di Laut China Selatan.Dalam isu Myanmar, Malaysia berharap ia dapat diselesaikan secara diplomatik dengan pematuhan konsensus lima perkara ASEAN mengenai Myanmar. Sebagai sebuah negara paling terkesan dengan kebanjiran pelarian dari Myanmar, Malaysia meminta AS membantu memindahkan mereka ke negara ketiga lain. Sementara itu, seorang pereka kandungan media, Muhammad Adib Aiman Badrul Shahar, 33, yang turut menyambut kepulangan Perdana Menteri berkata, beliau tiba di perkarangan pangkalan udara itu pada pukul 8 pagi.“Kepulangan Perdana Menteri dari AS membawa berita baik, mengundang kehadiran pelabur luar, di samping membawa nama baik Malaysia, dan tidak salah untuk kita menyambutnya,” katanya.Beliau berkata seperti mana orang ramai menyambut kepulangan atlet yang membawa kejayaan kepada negara, perkara seumpama itu juga patut dilakukan kepada Perdana Menteri yang lantang bersuara di peringkat antarabangsa.Siswazah Universiti Malaya, Wan Nuremmelly Mekar, 21, yang tiba di pangkalan itu sekitar 7.50 pagi pula berkata: “Sebagai rakyat Malaysia, saya rasa bangga kerana Perdana Menteri berpeluang ke AS untuk bertemu dengan pemimpin dunia,” katanya.-BERNAMA


Generasi belia diseru perkukuh semangat Keluarga Malaysia

(Generasi belia Keluarga Malaysia diminta untuk lebih tampil ke hadapan melalui pelbagai peluang disediakan selaras dengan sambutan Hari Belia Negara yang bertemakan ‘Ini Masa Kita, kata Datuk Seri Ismail Sabri Yaakob)

KUALA LUMPUR, 15 Mei- 'Ini Masa Kita' diangkat sebagai tema Hari Belia Negara, dianggap tepat kerana tidak dapat dinafikan, generasi muda sememangnya memainkan peranan penting untuk menjadi tonggak utama pembangunan negara.Menerusi perutusan sempena Hari Belia Negara 2022, Datuk Seri Ismail Sabri Yaakob berkata, Tema 'Ini Masa Kita" bertepatan untuk menggajak belia tampil ke hadapan dan memanfaatkan setiap peluang yang disedia kerajaan.Langkah itu bukan saja penting untuk kemajuan diri sendiri, malah tanah air.Beliau turut mengingatkan semua belia, betapa berharganya masa muda dan perlu dimanfaatkan dengan sebaik mungkin, maka inilah masanya belia tampil selari dengan konsep ‘daripada belia untuk belia’.Kata beliau, tema yang diputuskan itu juga sinonim dengan golongan belia yang pada masa kini untuk bersama-sama membangunkan negara, walau dalam apa sekalipun keadaan yang melanda.

('Ini Masa Kita' diangkat sebagai tema Hari Belia Negara)

“Penglibatan dan sumbangan generasi muda sangat diperlukan dalam memperkukuhkan semangat Keluarga Malaysia. Justeru, Kerajaan sentiasa mengiktiraf sumbangan, pencapaian, usaha, daya bangkit dan suara seluruh warga belia.“Malah, Kerajaan juga sentiasa peka dan prihatin dengan isu yang melanda golongan belia khususnya dalam menurunkan kadar pengangguran. Berdasarkan dapatan Indeks Belia Malaysia tahun 2021 bagi Domain Ekonomi, skor bagi kebolehpekerjaan ialah 42.01,” katanya dalam perutusan sempena Hari Belia Negara, hari ini. Mengulas lanjut, Ismail Sabri berkata, terdapat lebih 20 inisiatif yang boleh dimanfaatkan golongan belia secara langsung atau tidak langsung melalui Bajet 2022 telah diumumkan kerajaan.


Penasihat agama Sultan Perak undur diri

IPOH, 15 Mei- Sultan Perak, Sultan Nazrin Muizzuddin Shah berkenan menerima permohonan Dato’ Dr Afifi Al-Akiti untuk berundur diri daripada menyandang gelaran Orang Kaya Kaya Imam Paduka Tuan, Orang Besar Delapan Negeri Perak berkuatkuasa hari ini.  Perkara itu dimaklumkan Setiausaha Dewan Negara, Toh Amar Seri Diraja Dato’ Seri Ayop Hashim dalam satu kenyataan.  Baginda turut menzahirkan penghargaan atas segala khidmat yang diberikan oleh Dato’ Dr Afifi sepanjang menyandang gelaran tersebut.  Menerusi satu warkah yang diutuskan, Dato’ Dr Afifi berkata beliau membuat permohonan tersebut selepas berlaku penularan bahan-bahan tertentu dalam media sosial sejak dua minggu lalu, bertujuan mencemarkan namanya.  Datuk Dr Afifi bagaimanapun tidak mahu mengulas atau memberi sebarang jawapan mengenainya.  Keputusan tersebut dilakukan atas rasa tanggungjawab dan sifat taat setia rakyat kepada Sultannya.Menurutnya, bahan-bahan yang ditularkan itu kelihatan mempersoal kesesuaian peranannya dengan institusi istana serta mempertikaikan peranannya dengan urusan hal ehwal agama Islam."Menginsafi perkara ini yang jika berlarutan dan tidak dibendung akan menjejaskan kemuliaan Raja Pemerintah dan institusi istana, saya mengutus warkah ini untuk menyampaikan hasrat ikhlas mahu berundur diri daripada menyandang gelaran Orang Kaya-Kaya Imam Paduka Tuan."Keputusan ini saya lakukan atas rasa tanggungjawab dan sifat taat setia seorang rakyat kepada sultannya, demi melindungi darjat kemuliaan Sultan Perak agar tidak dicacatkan dan begitu juga untuk mengelak institusi istana daripada dicemari," tulis Dr Afifi.

Dr Afifi adalah Felo Pusat Pengajian Islam Universiti Oxford, United Kingdom, rakyat Malaysia dan anak Melayu pertama serta satu-satunya ditawarkan jawatan tetap di universiti terkemuka berusia lebih 900 tahun itu sebagai pensyarah pada usia 32 tahun.Beliau turut dilantik oleh Majlis Raja-Raja sebagai Timbalan Pengerusi Jawatankuasa Tertinggi Majlis Raja-Raja Hal Ehwal Islam Peringkat Persekutuan bermula 2018, selain turut tersenarai dalam 'The World's 500 Most Influential Muslims', sejak 2010 atas jasa dan sumbangannya.Baru-baru ini, tular klip video menampilkan visual dari sudut tepi kelibat seorang lelaki yang wajahnya dikatakan mempunyai iras Afifi sedang memakai topi sambil diapit dua wanita yang didakwa dalam sebuah kelab malam.